Козим ТОЖИЕВ: Ёшлар ислоҳотларнинг ҳаракатлантирувчи кучи бўлмоғи лозим\nҲар қандай мамлакатнинг янада ривожланиши, тараққий этиши, лўнда қилиб айтганда эртанги куни бевосита ёшларга боғлиқ. Шу боис, кейинги йилларда мамлакатимизда ёшлар масаласи ҳар қачонгидан ҳам долзарб аҳамият касб этиб, уларнинг ижтимоий ва сиёсий фаоллигини ошириш, ҳуқуқ ва манфаатларини ҳимоя қилиш, таълим олиш имкониятларини кенгайтириш, иқтидорини ривожлантириш, ахборот хуружлари ва носоғлом муҳитдан ҳимоя қилиш доимий диққат эътибордаги асосий масалага айланди.\nЭнг муҳими, мамлакатимиз ёшларини ҳар томонлама етук бўлиши учун уларнинг таълим-тарбиясига ўзига хос тарзда, замонавий усуллар асосида ёндашилмоқда. Бунинг учун ташкилий-ҳуқуқий асослар тизимли равишда кучайтириб борилмоқда. Хусусан, ўтган давр мобайнида узлуксиз таълим тизимини янада такомиллаштириш, сифатли таълим хизматларидан фойдаланиш имкониятларини ошириш, меҳнат бозорининг замонавий талабларига мувофиқ юқори малакали кадрлар тайёрлаш бўйича кенг кўламли чора-тадбирлар амалга оширилди.\nШунингдек, мамлакатимизда Президент, ижод ва ихтисослаштирилган мактабларнинг ташкил этилгани иқтидорли ёшлар билан ишлашнинг ягона ва самарали тизимини яратиш имконини берди. Бу каби тизимли ишлар юртимиз манфаатларини профессионал ва юқори даражада муносиб ифода эта оладиган, талаб юқори бўлган мутахассисларни тайёрлашни таъминлашга қаратилган амалий қадамлар бўлди.\nТаъкидлаш жоиз, ёшлар масаласи давлатимиз раҳбари томонидан сўнги йилларда ўтказилган қатор йиғилиш ва учрашувларнинг кун тартибидаги асосий мавзусига айланди. Президентимиз Шавкат Мирзиёев яқинда пойтахтимизда Муҳаммад ал-Хоразмий номидаги мактабда ёшлар билан ўтказган учрашуви ҳам мамлакатимиз ўғил-қизлари ҳаётида унутилмас кун бўлиб қолди. Сабаби, мазкур учрашувда ёшлар ҳаётидаги муаммолар, долзарб вазифалар муҳокама қилиниб, бугунги кунда уларни қийнаётган энг муҳим масалалар юзасидан мутасаддилар олдига қатор вазифалар қўйилди. Яна бир эътиборли жиҳати, учрашувда қатнашган ёшлар томонидан кўплаб жўяли таклифларнинг билдирилгани бўлди. Бу ўз навбатида илғор ғояларга эга, ташаббускор ёшлар етишиб чиқаётганидан далолат беради.\nШунингдек, юртбошимиз барча соҳаларда билимли, ижтимоий сиёсий фаол, ҳалқ манфаатини ўз шахсий манфаатидан устун қўядиган, ҳалол ва жонкуяр, ёш раҳбарларга эҳтиёж тобора ортиб бораётганлиги, дунёқараши кенг, креатив фикрлайдиган, муаммоли вазиятларда тўғри қарор қабул қила оладиган ёшларни масъулиятли вазифаларга тайинланаётганини алоҳида таъкидлаб ўтди. Бу ҳам ёшларга бўлган юксак ишончнинг намунасидир.\nҚайд этиш жоиз, Президентимиз ташаббуси билан Олий Мажлис Қонунчилик палатасида Ёшлар масалалари бўйича комиссиянинг ташкил этилиши ҳам, бу борада олиб борилаётган ишлар кўламини янада кенгайтирди. Айниқса, ёшларга оид давлат сиёсатининг ҳуқуқий асосларини мустаҳкамлаш, ёшлар масалаларига оид қонунларнинг жойлардаги ижросининг таъминланиши устидан парламент ва депутатлик назоратини олиб боришда ўзининг ижобий самарасини берди.\nКомиссия ўз фаолияти давомида ёшларнинг ҳуқуқлари, эркинликлари ва қонуний манфаатларини ҳимоя қилишга, уларда мустақиллик ғояларига содиқлик, миллий ўзликни англаш ҳиссини кучайтиришга, шунингдек ёшларнинг демократик ҳуқуқий давлат қуриш ва адолатли фуқаролик жамиятини ривожлантириш борасидаги ислоҳотларда фаол иштирокини таъминлашга кўмаклашишга ҳам алоҳида эътибор қаратди.\nБу каби вазифаларни амалга ошириш, албатта, ёшларнинг ҳуқуқий билими ва маданиятининг янада юксалишига, уларнинг қонунларга ҳурмат руҳида камол топишига ҳамда мамлакатимизнинг ижтимоий-иқтисодий ва сиёсий ҳаётида фаол иштирок этиш имкониятини яратди.\nЭътиборлиси, мазкур комиссия аъзолари туман ва шаҳар ишчи гуруҳлари билан биргаликда уйма-уй юриб, ёшлар билан учрашди. Ушбу жараёнларда аниқланган муаммоларни ҳал этиш, ишсиз ёшларни ишга жойлаштириш ҳамда тадбиркорлик фаолиятини бошлаш истагида бўлган ёшларга амалий ёрдамлар кўрсатилди.\nБу албатта қилинган ишлар, аммо қилинадиган ишлар ҳам бундан кам эмас. Комиссия олдида бир қатор долзарб масалалар турибти. Улардан бири ижтимоий фаол ўғил-қизларни жалб қилган ҳолда “Ёшлар парламенти”ни ташкил этиш ва ушбу платформа орқали уларнинг муаммоларини тизимли равишда ҳал этиб бориш лозим. Албатта, бу каби амалий ишлар комиссия фаолиятининг асосий йўналишларидан бўлиб қолади. 2019 йил декабрь ойида ўтказилган сайловларда бир қатор ёшлар вакилларининг Қонунчилик палатаси депутатлигига сайлангани, мазкур комиссиянинг фаолиятини янада такомиллаштириш, янги ташаббусларни амалга оширишига замин яратади.\nОлий Мажлис Қонунчлик палатасидаги\nКўришлар сони: 316


Хоразмча тендер. «Замҳоким»нинг укасига тегишли компания 20 млрд сўмлик давлат буюртмасини ютган — Sof.uz\nХоразмча тендер. «Замҳоким»нинг укасига тегишли компания 20 млрд сўмлик давлат буюртмасини ютган\n28.12 18:49 380 Ўзбекистон\nТелеграмдаги «davletovuz» канали ўз суриштирувларини давом эттириб, Андижон ва Жиззах ортидан Хоразмдаги ҳолатни очиқлади.\nХоразм вилояти ҳокимининг саноатни ривожлантириш, капитал қурилиш, коммуникациялар ва коммунал хўжалик масалалари бўйича ўринбосари Қурбанов Бахром Шарипович тайинланганига ҳали кўп бўлгани йўқ. Бу лавозимда 2020 йилнинг мартидан бери ишлаб келади. У вилоятда қурилиш комплексида пудрат, лойиҳа ишларига бўлган давлат буюртмасини тендер асосида жойлаштиришни, шунингдек унинг бажарилиши юзасидан назоратни таъминлайди.\nШу йилнинг 25 июнь куни Қурбанов Бахром Шарипович раислигида Хоразм вилояти Урганч шаҳридаги перинатал марказини реконструкция қилиш бўйича тендер савдо комиссияси мажлиси бўлиб ўтади. Комиссия қиймати 20 млрд сўмдан ортиқ бўлган иншоотни қуриш учун «Bunyodkor» МЧЖни ғолиб сифатида танлаб олади. Мазкур корхона улушлари, юридик шахслар реестрига кўра, тўлиғича Курбанов Улугбек Шариповичга тааллуқли. Биздаги маълумотларга кўра, у вилоят ҳокими ўринбосари, тендер комиссияси раиси Бахром Қурбановнинг яқин қариндоши — укаси ҳисобланади.\nМазкур компания, шунингдек, Урганч шаҳар Ашхобод маҳалла фуқаролар йиғинидаги ичимлик сув тизимларини қуриш ва реконструкция қилиш бўйича тендерда ҳам ғолиб бўлган. Тендер натижалари 2020 йил сентябрь ойида эълон қилинган. Қарийб 7 млрд сўмлик объект бўйича тендер комиссияси раиси Уй-жой ва коммунал хўжалик вазири бўлган, лекин у йиғилишда «узрли сабабларга кўра қатнаша олмаган».\n«Бизнинг-ча, назорат органлари мазкур компаниянинг Бахром Қурбановнинг эски лавозимларда ишлаган пайтида олган буюртмаларини ҳам ўрганиб кўриши лозим», қайд этади блогер.\n17.01 17:45 1818\n18.01 21:13 1501\nКеча, 14:27 1462\nКеча, 17:39 1404\nКеча, 11:07 1385\nБугун, 01:41 20 Жамият\nКеча, 22:37 440 Жамият\nКеча, 22:24 244 Ўзбекистон\nКеча, 22:21 226 Жаҳон\nКеча, 21:48 40 Ўзбекистон\nКеча, 19:07 102 Жаҳон


Душанбеда ШҲТ саммити бошланди. Президент Каримов 6 йилда илк бор Тожикистонга борди\nБугун Тожикистонда Шанхай Ҳамкорлик ташкилотининг икки кунлик саммити бошланмоқда. 11 сентябрь куни пойтахт Душанбеда Ўзбекистон, Россия, Тожикистон, Хитой, Қирғизистон ва Қозоғистон президентларининг барчаси тўпланди.\nСаммитда иштирок этаётган Ўзбекистон Президенти Ислом Каримов сўнгги олти йил ичида Душанбега илк бор ташриф буюрди. Таҳлилчилар Каримовнинг ташрифи икки давлат ўртасидаги ўта совуқ муносабатларнинг яхшиланишига туртки бўлиши мумкин, демоқда.\nШҲТ саммити Россиянинг Ғарб давлатлари билан муносабатлари совуқлашиб, сиёсий вектор диққатини Осиёга бураётган пайтга тўғри келмоқда.\nДушанбе йиғинига Эрон ва Мўғилистон етакчилари ҳам келди ва саммит ташқарисида ШҲТ етакчилари билан икки томонлама учрашувлар ўтказади. Эрон ва Мўғилистон ҳамда Покистон, Ҳиндистон ва Афғонистон ШҲТда кузатувчи мақомига эга.\nБугун бошланган саммит кун тартибининг асосий диққати жорий йил охирига қадар хориж қўшинлари Афғонистондан олиб чиқилиши ортидан минтақада хавфсизликни таъминлаш масаласига қаратилиши кутилмоқда.


Синов лойиҳа: Юнусободда туну-кун ишлайдиган авария-диспетчерлик хизмати йўлга қўйилади - 25.01.2019, Sputnik Ўзбекистон\nСинов лойиҳа: Юнусободда туну-кун ишлайдиган авария-диспетчерлик хизмати йўлга қўйилади\nЎзбекистон президенти Шавкат Мирзиёев кўп қаватли уйларнинг ҳолати, одамларнинг розилиги бу тизимга боғлиқ эканини таъкидлаб, ушбу тажрибани шаҳарнинг бошқа... 25.01.2019, Sputnik Ўзбекистон\n© Фото: МЧС УзбекистанаВ Ташкенте после гибели ребенка оградят проходящие через каналы трубы\n© Фото: МЧС Узбекистана\nЎзбекистон президенти Шавкат Мирзиёев кўп қаватли уйларнинг ҳолати, одамларнинг розилиги бу тизимга боғлиқ эканини таъкидлаб, ушбу тажрибани шаҳарнинг бошқа туманларида ҳам татбиқ этиш, соҳага ихтисослашган кадрлар тайёрлашни такомиллаштириш бўйича топшириқлар берди\nТОШКЕНТ, 25 янв - Sputnik. Тошкент шаҳрида коммунал хизматлар сифатини ошириш, муҳандислик-коммуникация тармоқларини модернизация қилиш масалаларига эътибор қаратилади. Хусусан, Юнусобод туманидаги кўп қаватли уйларни бошқариш тизимини тажриба тариқасида профессионал бошқарув компанияларига ўтказиш лойиҳаси ишга туширилиши режалаштирилган.\nШавкат Мирзиёев Юнусобод туманига ташриф буюриб, хавфсизлик кенгаши йиғилишини ўтказади\n10 Январ 2019, 11:33\nТуманда 1 минг 212 та кўп қаватли уй бор. Режага кўра, ушбу уйларга хизмат кўрсатиш профессионал бошқарув компанияларига берилади. Бунинг натижасида тизимдаги молиявий ҳолатни соғломлаштириш, муаммоли кредитларни ҳал этиш, моддий-техник базани мустаҳкамлашга эришиш кўзда тутилган.\nШундай бўлгач, аҳоли мурожаатлари билан ишлаш ҳам яхшиланади, туну кун ишлайдиган авария-диспетчерлик хизмати йўлга қўйилади.\nЎзбекистон президенти Шавкат Мирзиёев кўп қаватли уйларнинг ҳолати, одамларнинг розилиги бу тизимга боғлиқ эканини таъкидлаб, ушбу тажрибани шаҳарнинг бошқа туманларида ҳам татбиқ этиш, соҳага ихтисослашган кадрлар тайёрлашни такомиллаштириш бўйича топшириқлар берди.


ИнтерФУТБОЛ :: Легионерларимиз: Ҳаммаси сўнгги турга қолди...\nЛегионерларимиз: Ҳаммаси сўнгги турга қолди...\nЧемпионлик учун умид бор. Беларусь чемпионати Олий лигаси 29-тури турнир жадвалининг юқори икки поғонасига таъсир ўтказмади. Пешқадам - БАТЭ ўз майдонида «Белшина»ни 5:0 ҳисобида енгган бўлса, унинг таъқибчиси - «Шахтёр» сафарда «Рух»дан устун келди - 2:1. Солигорс клуби ҳужумчиси Жасур Яхшибоев муҳим ғалабага 90 дақиқалик фаол ҳаракати билан ҳисса қўшди. Хуллас, сўнгги тур олдидан ҳамюртимиз жамоасида олтин медални ютиш умиди йўқ эмас. «Энергетик-БГУ» - «Динамо Минск» ўйини 2:3 ҳисобида якунланди. «Талабалар» сафидаги Ҳумоюнмирзо Иминов тўлиқ вақт тўп суриб, 75-дақиқада сариқ карточка олган бўлса, Шаҳбоз Умаров 59-дақиқада захирадан майдонга тушди.\n«Женоа» - аутсайдерлардан бири. Италия «А» серияси 8-турида турнир жадвалининг 19-ўрнида турган «Удинезе» ҳамюртимиз Элдор Шомуродовнинг клуби - «Женоа»ни қабул қилиб, ягона гол эвазига муҳим ғалабани расмийлаштирди. Оқибатда генуяликлар айнан 19-поғонага сурилишди. Жароҳатдан кейин сафга қайтган терма жамоамиз вакили ўйиннинг 69-дақиқасида майдонга тушиб, ҳужумни нисбатан кучайтирди, меҳмонлар якунда гол ҳам уришди, фақат у «офсайд» туфайли у ҳисобга олинмади.\nҒаниев фаол, Шукуров ҳам. БАА элит лигасидаги икки вакилимиз ҳам етарли ўйин амалиётига эга бўляпти. «Ал-Аҳли Шабаб» 6-турда «Ал-Жазира»ни қабул қилиб, 3:5 ҳисобида енгилган учрашувда Азиз Ғаниев тўлиқ вақт ўйнаш баробарида жамоасининг 2-голига ассистентлик қилди. «Ал-Шаржа» эса 6-ўйинда ҳам ғалаба қозонди - 18 очко тўплаган жамоа турнир жадвалида ишонч билан пешқадамлик қилмоқда. «Ал-Наср»га қарши кечган ва 2:1 ҳисобида якунланган баҳсда клуб ярим ҳимоячиси Отабек Шукуров тўлиқ вақт майдонда тиним билмади. «Қатар СК» вакили Сардор Рашидов «Ал-Вакра»га қарши ўйин (1:0)да иштирок этмади. Япония қуйи дивизионида ўйнаётган Фозил Мусаев («Жубило Ивата») ҳам ўтган ҳафта «Кофу» билан учрашув (1:1) қайдномасига киритилмади.\nҚайдномада бор, лекин... Россия Премьер-лигаси 15-турида Жасур Жалолиддинов («Тамбов») ҳам, Остон Ўрунов («Спартак») ҳам қайдномадан жой олишди, бироқ майдонга тушишмади. Тамбовликлар сафарда «Краснодар»га ягона гол туфайли ютқазган бўлсалар, пойтахт клуби ўз майдонида ҳамшаҳри - «Динамо»ни енга олмади - 1:1. Россия қуйи дивизиони иштирокчиси «Нефтехимик» меҳмонда «Енисей»га ютқазди - 0:1. Бу ўйинда меҳмонлар ярим ҳимоячиси Вагиз Галиулин тўлиқ ўйнаб, 66-дақиқада огоҳлантирилди, Бобур Давлатов эса 60-дақиқада майдонга тушди.


ЖАМОАМИЗНИНГ ИШОНЧЛИ ҒАЛАБАСИ\nКиритилган сана: 18.10.2008.\nЎзининг ёқимли анъанасини давом эттириб, футболчиларимиз Фарғонанинг «Нефтчи» жамоасини 3:1 ҳисобида мағлуб этди ва кетма-кет учинчи мавсум Муборакдаги баҳсни ғалаба билан якунлади. Фарғоналикларга қарши учрашувда Виктор Кумиков Анвар Ғофуровни майдонга тушира олмади. Шунга қарамай, ҳимояда яхши ўйин намойиш қилган футболчиларимиз меҳмонларга кўп хавфли вазиятларни уюштиришга имкон беришмади. Биринчи тайм асосан тенг курашлар остида кечди. Ҳар икки жамоа майдон марказини эгаллаш учун ҳаракат қилди ва дарвозалар олдида яққол хавфли вазиятлар вужудга келмади.\nТанаффусдан кейин тез орада «Нефтчи» ҳисобни очишга муваффақ бўлди. Жарима зарбасидан кейин ҳимоячи Асқар Муҳиддинов Наумов дарвозаси томон зарба йўллади ва уни Михаил қайтаришнинг уддасидан чиқа олмади. Орадан икки дақиқа ўтмасдан мувозанат тикланди. Ботир Қодирқулов чап қанотдан меҳмонлар жарима майдончасига ёриб кирди ва тўпни Ғайрат Ҳасановнинг олис бурчаги сари аниқ йўналтириб, ҳисобни тенглаштирди – 1:1. Тайм ўрталарида жамоамиз яна икки бор зафар қучди. Дастлаб Артём Филипосян бурчакдан Жаҳонгир Жиямуродов ошириб берган тўпни боши билан дарвозага киритган бўлса, 73-дақиқада Рустам Қодиров жарима майдончасидаги пала-партишликдан сўнг учинчи голни киритди. Шу тариқа «Нефтчи» билан орадаги фарқ энди саккизтани ташкил этмоқда. Навбатдаги турни жамоамиз 25 октябрь куни Тошкентда «Пахтакор»га қарши ўтказади.\n«МАШЪАЛ»: Михаил Наумов, Габит Сапаргалиев, Дилявер Ваниев, Артём Филипосян, Лутфулла Тўраев, Жаҳонгир Жиямуродов, Рустам Қодиров (Аббос Шодмонов, 90), Ботир Қодирқулов (Алексей Дмитриев, 84), Илҳом Шомуродов, Самандар Шодмонов, Виктор Клишин (Камолиддин Мурзоев, 64).\n«Нефтчи»: Ғайрат Ҳасанов, Асқар Муҳиддинов, Максим Усмонов, Насим Шоимов, Санжар Асқаралиев, Мансур Саидов, Азиз Алижонов, Умид Боқиев (Темур Исломов, 75), Иқбол Акрамов (Ғайрат Жумаев, 77) Анвар Бердиев, Носир Отақўзиев (Илья Коваленко, 84).\nГоллар: Муҳиддинов, 47 – 0:1. Қодирқулов, 49 – 1:1. Филипосян, 71 – 2:1. Қодиров, 73 – 3:1.\n18 октябрь. Муборак. Баҳром Вафоев номли стадион.


Ўзбекистон терма жамоаси декабрь ойи охирида яна бир ўртоқлик учрашуви ўтказади\nDec. 6, 2018, 1:54 p.m. 7249\nЎзбекистон терма жамоаси декабрь ойи охирида Туркияда йиғин ўтказади. Бу ҳақда бугун ЎФАда ўтказилган матбуот анжуманида терма жамоа бош мураббийи Эктор Купер маълум қилди.\nУнинг айтишича, йиғин давомида 26 ёки 27 декабрь кунида терма жамоа ўртоқлик учрашувида майдонга тушади.\nҲозирча ўртоқлик учрашувида қайси терма жамоа рақиб бўлиши маълум эмас.\nМаълумот учун, шу кунга қадар Ўзбекистон миллий терма жамоаси Эктор Купер бошчилигида 3 йиғин доирасида 6 учрашувда майдонга тушди.\nСентябрь ойи бошида Тошкентда Сурия ва Эронга қарши ўртоқлик учрашувлари бўлиб ўтди. Сурия билан ўйинда 1:1 ҳисоби қайд этилди, Эрондан мағлуб бўлинд - 0:1.\n15 Декабрь 7146\n13 Декабрь 15369\n12 Декабрь 5348\n10 Декабрь 17842


2. Ҳисор тизмасининг ғарбида тарқалган камёб эндемик ўсимлик.\nБўйи 15–25 см, поясиз кўп йиллик ўт. Барглари 6–12 см узунликда, барг банди яхши тараққий этмаган. Баргчалари 10–16 жуфт, эллипссимон, баъзан тескари тухумсимон, ўткир учли, қаттиқ, устки томони томирли, кулранг, пастки томони оқ тукли ёки ипаксимон тукли, узунлиги 4–12 мм. Гулпоялари баргларининг узунлигига тенг ёки улардан бироз узунроқ, қисқа, оқиш момиқ тукли. Гулпопуги момиқ ва ғовак, узунлиги 10–17 см, 18–25 гулли. Гултожи оқ ёки нимпушти. Уруғдони қалин ётиқ оқ туклар билан қопланган. Май ойида гуллаб, июлда мева беради.\nСурхондарё вилояти: Ҳисор тизмасининг ғарбий тармоқларида (Бойсун Кетмончопти ва Чўлбайир тоғларида) тарқалган.\nТоғларнинг ўрта ва пастки қисмларида тошли-шағалли ёнбағирларда ўсади.\n1984 йилдан 2001 йилгача фақатгина 30 тупи йиғилган.


ЎзА - Сабр - буюк фазилат\nСабр - буюк фазилат\nЁки эртанги кун бугун тартиб-интизомга қанчалик риоя қилишимизга, сабримизга боғлиқ\nКоронавирус сабабли дунёда кечаётган воқеалар ҳар қандай инсонни ўйга толдириши табиий. Касалланиш ҳолати тобора кўпайгани, ҳатто одамлар вафот этаётгани бор гап. Айримлар эса бундан хулоса чиқариш ўрнига белгиланган қоидаларни бузиши давом этмоқда.\nАйтиб ўтиш керакки, давлатимиз халқ манфаатида касалликнинг олдини олиш учун зарур саъй-ҳаракатларни амалга оширмоқда. Вирус юқтирганларни аниқлаш ва даъволаш борасида барча шароитлар яратилаяпди. Шифокорлар беморларни ўйлаб, тунни-кунга улаб хизмат кўрсатаётир.\nШундай бир пайтда жорий этилган карантин тартибларга риоя қилмаслик ҳолатларини, ҳатто айрим юртдошларимизнинг карантин чораларига қарши турли фикрлар билдираётганларини қандай тушуниш ёки изоҳлаш мумкин?\nҲақиқий ҳолатни бузиб кўрсатиш, ҳатто кимнингдир касалликдан вафот этганлиги ҳақида нотўғри хабар тарқатиш на одамгарчиликка, на амалдаги қонунчиликка тўғри келмаслигини билиш учун наҳот жуда катта савия даркор бўлса? Ёки бундан кимга қандай наф бор?\nБунинг ўрнига ушбу кўзга кўринмас вирус олиб келган балою офатлардан хулоса қилишимиз, ёмонликлардан тийилишимиз, бир-биримизга ёрдам қўлини чўзишимиз лозим эмасми?\nКарантин тартибини бузиш на ўзимизга, на яқинларимизга, на элга наф келтирмаслиги, аксинча вазиятни мураккаблаштиришини, вируснинг кўпроқ тарқалишига олиб келишини тушуниш наҳотки шунчалик қийин бўлса?\nБиргина июль ойининг ўзида судлар томонидан карантин тартиб-қоидаларини бузган 659 шахсга нисбатан маъмурий жазо қўлланилиб, шундан 410 шахсга нисбатан жарима, 249 шахсга нисбатан маъмурий қамоқ қўлланилган бўлса, 76 шахсга нисбатан маъмурий иш юритиш тугатилган, 50 нафар тартиббузар огоҳлантирилган.\nБелгиланган карантин қоидалари бузилишига фуқароларнинг ўзи ва бошқаларнинг тақдирига бефарқлиги ҳамда сабрсизлик сабаб бўлгани аён бўлмоқда.\nШу ўринда бобомиз Абдулла Авлонийнинг «Сабр деб бошимизга келган бало ва қазоларга чидамли бўлмакни айтилур. Ҳар бир ишда сабр ва совуққонлик ила ҳаракат қилмак лозимдур. Чунки бошимизга келадурғон бало ва қазо, заҳмат ва машаққатларнинг барчаси жаноби Ҳақнинг иродасига сабрсизлик қилғон кишилар ажр ва савобдан қуриқ қолурлар. Сабр инсонлар учун буюк бир фазилатдурки, жаноби Ҳақ собирларни суяр.... Инсон ҳар ишни сабр ва матонат или юрутса, мақсудиға тинч ва роҳатда боруб етар. Ҳамиша саодатда яшар», деган гаплари бизга қарата айтилаётгандек.\nЯна бир бобомиз Сўфи Оллоёр эса «Сўнар ғам тушса ҳам озода эрга, Ўчар, ўт келса хасдан холи ерга». (Озода, яъни сабрли киши бошига балою қазо ғами тушса у йўқ бўлади. Буни хас йўқ ерга тушган ўтнинг сўнишида кўриш мумкин). Хуллас, сабрли киши бошига иш тушса ҳам чидам ва тўзими билан уни йўқ қилади, деганлар.\nБоболаримиз айтганича, биз бугуннинг вирус билан боғлиқ муаммоларига сабр ва совуққонлик билан муносабатда бўлишимиз, унинг тарқалишининг олдини олишга ҳар биримиз бурчли эканлигимизни унутмаслигимиз, бунинг учун, энг аввало, шифокорлар тавсиясига, жорий этилган тартибга қатъий амал қилишимиз ҳамда бир-биримизга меҳр-оқибатли бўлишимиз зарур.\nЖамоат жойида тиббий ниқобсиз юриш, карантин тартибини бузганлик, билатуриб касалликни бошқаларга юқтирганлик учун маъмурий ҳамда жиноий жавобгарлик белгиланганлигини тўғри тушунишимиз лозим.\nЗеро, бундан кўзланган энг асосий мақсад - касалликнинг олдини олиш,элнинг соғлиғини сақлашдан иборатдир.\nШундай экан, сабр-қаноатли бўлайлик, карантин тартиби сиз –у бизни касалликдан асраш учун жорий этилганлигини, эртанги кунимиз бугун бизнинг қанчалик шу тартиб-интизомга риоя қилишимизга боғлиқ эканлигини унутмайлик!\nОлий суд раисининг ўринбосари.


Telegram’ning o'nta yirik kamchiligi bor, bilasizmi? - YOSHLAR.COM - Скачать новинки музыки MP3\nTelegram’ning o'nta yirik kamchiligi bor, bilasizmi?\nИсталган бир илованинг ижобий томонлари, имкониятлари ҳақида интернетдан кўплаб маълумотлар топса бўлади. Жумладан сайтимизда Telegram мессенжери хусусида бир қатор мақолалар, хабарлар ва йўриқномалар эълон қилинган.\nБугун эса аксинча – ушбу оммабоп мессенжернинг камчиликлари, аниқроғи – унга етишмаётган ўнта функция ҳақида маълумот бермоқчимиз. Тўғри, идеал илова бўлиш учун Telegram’га бундан бошқа янгиликларни ҳам қўшиш керакдир, аммо мана шу ўнтаси – фикримизча, айни кунда энг муҳимларидандир.\nУшбу мессенжерда ёзишмаларни сақлаб қўйиш ва захира нусхасини яратиш функцияси йўқ. Унда ўзаро алмашилган барча хабарлар фақатгина Telegram серверларида (махфий чатлардан ташқари) ҳамда фойдаланувчиларнинг қурилмаларидагина сақланади. Шунингдек, скриншот қилиб, расм тарзида сақлаб олиш имкони мавжуд.\nTelegram’да фойдаланувчи ўзининг «Онлайн» мақомини яшира олмайди. Тўғри, буткул «кўринмас» бўлишнинг имкони йўқ, аммо мессенжерга охирги бор кирган вақтингизни яширсангиз бўлади.\nTelegram’да видеоқўнғироқ қилиш функцияси мавжуд эмас. Дастурчилар жамоасининг маълум қилишича, улар бунинг устида ишлашмоқда, аммо бошқа кўплаб мессенжерларда мавжуд бўлган шу функция ҳозирча бу иловада йўқ.\nМазкур иловада гуруҳлар бўйича ажратиш имкони йўқ. Яъни, унда ўз контактларингизни, дейлик, «ишхонадагилар», «дўстларим» ва «қариндошлар» каби гуруҳлай олмайсиз.\nАгарда спам тарқатганлик учун аккаунтингиз вақтинчалик блокировкага тушиб қолган бўлса, блокланиш муддатини қисқартиришнинг иложи йўқ.\nTelegram’да гуруҳли қўнғироқларни амалга ошириш функцияси мавжуд эмас.


Германияда поезд тагида қолган 91-ёшли кампир тирик қолди\n15:51 / 01.06.2016\nГерманиянинг Қуйи Саксония федерал ерида, 91 ёшли нафақахўр аёл икки рельс ўртасида қулай жойлашиб олиш орқали экспресс поезди остида ҳалок бўлишдан қутилиб қолди, деб ёзмоқда The Local нашри. У жиддий жароҳат олмаган.\nНашрнинг ёзишича, воқеа Лангведел станциясини кесиб ўтаётган қария аёл билан юз берган. У соатига 160 км тезликда келаётган поезд йўлини кесиб ўтишга улгурмаслигини англагач, қўлидаги темир дастагини ўз устига жойлаган ҳолда, икки рельс орасига ётиб олган.\nКейинчалик маълум бўлишича, бошқа бир поездни бошқараётган машинист аёлни кўриб қолиб, тез ёрдамни чақирган. Унинг ҳаётига ҳеч нарса таҳдид солаётгани йўқ.\nПолиция ходимларининг сўзларига кўра, одатда бу каби ҳолатларда жиддий жароҳат ёки ўлимдан қутилиб бўлмайди. Чунки рельслар оралиғидаги кишини поезд эзғилаб кетиши ёхуд либоси шасси деталларига илиниб қолиши мумкин.


Ийд намозларига доир аҳкомлар ҳақидаги боб – Islom Nuri\nИйд намозларига доир аҳкомлар ҳақидаги боб\nИкки ийд – Ийдул-фитр ва Ийдул-азҳо – (яъни, рўза ҳайити ва қурбон ҳайити) намозлари Китобу Суннат ва мусулмонлар ижмоъси билан машруъдир. Мушрикларнинг вақтлар ва жойларга аталган байрамлари бўларди, Ислом уларни бекор қилди ва улар ўрнига шу икки байрамни – ийдул-фитр ва ийдул-азҳо байрамларини эваз қилиб берди. Бу намозлар Аллоҳ таолога Унинг мазкур икки улуғ ибодатни: рамазон рўзаси ва Байтуллоҳни ҳаж қилиш ибодатларини адо этилганлик шукронасига ўқилади.\nСаҳиҳ ҳадисда айтилишича, Пайғамбар соллаллоҳу алайҳи ва саллам Мадинага келганларида Мадина аҳлининг ўйин-кулгу қиладиган иккита байрам кунлари бор эди. У зот соллаллоҳу алайҳи ва саллам: «Аллоҳ таоло сизларга улардан кўра яхшироғини – наҳр (қурбонлик бўғизлаш) ва фитр (рўзадан фориғ бўлиш) кунларини алмаштириб берди», дедилар (Абу Довуд (1134), Насоий (1155) Анас розияллоҳу анҳудан ривоят қилганлар).\nМазкур икки ийд-байрамга зиёда қилиб, мавлуд ва шу каби бошқа байрамлар пайдо қилиш жоиз бўлмайди. Чунки, бу Аллоҳ машруъ қилган нарсага зиёдалик киритиш ва динда бидъат чиқариш саналади, саййидимиз Муҳаммад соллаллоҳу алайҳи ва саллам суннатларига хилоф қилиш ва кофирларга ўхшашга уриниш бўлади. Уларни байрамлар деб номланадими, хотиралар ё кунлар ё ҳафталиклар ё ойликлар ё йиллар деб номланадими, фарқсиз, барчаси Ислом суннатидан эмас, балки жоҳилларнинг тутумларидан ва ғарбу шарқдаги кофир давлатлар аҳлларига тақлиддир. Расулуллоҳ соллаллоҳу алайҳи ва саллам: «Ким ўзини бир қавмга ўхшатса, у ўша қавмдан», деганлар (Абу Довуд (431) ва Аҳмад (2/50, №5114) Ибн Умар розияллоҳу анҳумодан ривоят қилганлар). Расулуллоҳ соллаллоҳу алайҳи ва саллам яна: «Дарҳақиқат, сўзларнинг яхшиси Аллоҳнинг Китоби, йўлларнинг яхшиси Муҳаммад соллаллоҳу алайҳи ва салламнинг йўллари, ишларнинг ёмони (динда) янги пайдо қилингани, ҳар бир бидъат залолатдир», деганлар (Муслим (867) Жобир розияллоҳу анҳудан ривоят қилган).\nАллоҳ таолодан бизларга ҳақни ҳақ қилиб кўрсатишини ва унга эргашиш бахтига муяссар этишини, ботилнинг ботиллигини билдириб, ундан сақланишга муваффақ этишини сўраймиз.\nИйд ҳар йили такрорланиб ва қайтиб келгани учун ийд (яъни, «қайтиш») деб номланган. У шодлик ва хурсандчилик олиб келади, унда Аллоҳ таоло бандаларига рўза ва ҳаж ибодатини адо этиб бўлишлари ортидан кўп яхшиликлар ато этади.\nИйд намозининг машруълигига Аллоҳ таолонинг: «Бас, сиз Парвардигорингиз учун намоз ўқинг ва (жонлик) сўйиб-қурбонлиқ қилинг!» (Кавсар: 2) ҳамда «Дарҳақиқат, (куфру исёндан) пок бўлган ва Парвардигорининг номини ёд этиб намоз ўқиган (ҳар бир) киши нажот топгандир» (Аъло: 14-15) оятлари далил бўлади. Пайғамбар соллаллоҳу алайҳи ва саллам ва у зотдан кейин халифалари уни давомли ўқиганлар.\nРасулуллоҳ соллаллоҳу алайҳи ва саллам ҳатто аёлларни ҳам уни адо этишга буюрганлар. Аёл киши хушбўйланмаган, зийнат ва шуҳрат либосларини киймаган ҳолда ийдгоҳда ҳозир бўлиши суннатдир. Расулуллоҳ соллаллоҳу алайҳи ва саллам: «Хушбўйланмаган ҳолда чиқсинлар, эркаклардан четлансинлар, ҳайзли аёллар намозгоҳдан четда турсинлар», деганлар. Умму Атийя розияллоҳу анҳо айтади: «Бизлар ийд куни (намозгоҳга) чиқишга буюрилардик, ҳатто чимилдиқдаги қизлар ҳам чиқишарди, ҳатто ҳайзли аёллар ҳам чиқишар ва одамларнинг орқасида туриб, улар такбир айтса такбир айтишар, дуоларига шерик бўлишар, шу куннинг баракоти ва поклигидан умидвор бўлишарди» (Бухорий (981) ва Муслим (890) Умму Атийя розияллоҳу анҳодан ривоят қилганлар).\nМага шундай оммавий равишда ийдгоҳга чиқиш ва ийд намозини адо этишда Ислом шиорини (белгисини) изҳор қилиш бордир ва бу диннинг зоҳирий аломатларидандир.\nПайғамбар соллаллоҳу алайҳи ва саллам илк бор ийд намозини ҳижрий иккинчи йили фитр (яъни, рўзадан чиқиш) куни ўқиганлар. Шундан кейин умрларининг охиригача уни давомий равишда адо этиб борганлар, мусулмонлар асрлар оша, авлодма-авлод уни ўқиб келадилар. Бирон диёр аҳли шартлари топилган ҳолида уни ўқишдан бош тортса, мусулмонларнинг имоми (энг катта раҳбари) томонидан уларга уруш эълон қилинарди. Чунки, у худди азон каби Исломнинг зоҳирий белгиларидан саналади.\nИйд намози шаҳарга яқин бўлган саҳро (ёки кенг яланглик) жойда адо этилиши яхши бўлади. Чунки, Пайғамбар соллаллоҳу алайҳи ва саллам икки ийд намозларини шундоққина Мадина ташқарисидаги намозгоҳда ўқирдилар. Абу Саид розияллоҳу анҳу ривоят қилишича: «Пайғамбар соллаллоҳу алайҳи ва саллам фитр ва қурбонлик кунлари намозгоҳга чиқардилар» (Муттафақун алайҳ). У зот ийд намозларини бирон узрсиз масжидда ўқиганлари нақл қилинган эмас. Чунки, саҳрога чиқиш мусулмонларнинг ва Исломнинг ҳайбатини кўрсатади, диний расм-русумларни зоҳир қилади, жумъадан фарқли ўлароқ, йилда бор йўғи икки марта адо этилгани учун кўпчиликка машаққат ҳам туғдирмайди. Фақат Маккаи Мукаррамада ийд намози Масжиди Ҳаромда адо этилади.\nИйд намозининг вақти кун чиқиб, найза бўйи кўтарилган пайтда бошланади, чунки Расулуллоҳ соллаллоҳу алайҳи ва саллам шу вақтда ўқирдилар, сўнг то завол пайтигача (қуёш тиккадан оғгунича) давом этади.\nИйд экани заволдан кейин маълум бўлса, эртаси куни қазосини ўқийдилар. Абу Умайр ибн Анас ансорийлардан бўлган амакиларидан ривоят қилишича: «Шавволнинг ҳилоли бизга кўринмади ва биз рўза тутган ҳолда тонг оттирдик. Кун охирлаб қолганида бир карвон келиб, кеча оқшом ҳилолни кўрганларига гувоҳлик бердилар. Шунда Пайғамбар соллаллоҳу алайҳи ва саллам шу кунги рўзаларини очишга ва эртасига ийд намозига чиқишга буюрдилар» (Аҳмад (20584), Абу Довуд (1157) ва Дорақутний (2/170, №14) ривоятлари). Агар заволдан кейин ҳам адо этиш мумкин бўлганида эди, Расулуллоҳ соллаллоҳу алайҳи ва саллам асло эртасигача кечиктирмаган бўлардилар. Чунки, ийд намози оммавий равишда йиғилиш учун машруъ бўлган, одамлар унга тайёрланиб олишлари учун олдиндан бироз фурсат берилиши лозим.\nИйдул-азҳони (қурбон ҳайити) бироз эртароқ, ийдул-фитрни (рўза ҳайити) эса бироз кечиктириб ўқиш суннатдир. Имом Шофеий раҳимаҳуллоҳ ривоят қилган ҳадисда: «Пайғамбар соллаллоҳу алайҳи ва саллам Амр ибн Ҳазмга: «Азҳони тезлаштиринг, фитрни кечиктиринг, одамларга панд-насиҳат қилинг», деб мактуб юбордилар» (Шофеий, Ал-ум: 1/232, Байҳақий: 3/282). Бунинг сабаби – азҳо намозини тезлатиш билан одамларга қурбонликларини бўғизлашларига бемалолроқ вақт яратиб бериш ва фитр намозини кечиктириш билан одамлар намоздан олдин фитр закотини адо қилишга улгуриб олишлари учун бўлганди.\nФитр намозига чиқишдан олдин бир неча дона хурмо еб олиш, қурбонлик куни эса то намоздан қайтгунча бирон нарса емаслик суннатдир. Бурайда розияллоҳу анҳу ривоят қилишича: «Пайғамбар соллаллоҳу алайҳи ва саллам фитр куни нонушта қилмасдан чиқмасдилар, қурбонлик куни эса то намоз ўқимагунларича бирон нарса емасдилар» (Термизий (542), Ибн Можа (1756), Аҳмад (22983) ривоятлари).\nШайхулислом Ибн Таймия раҳимаҳуллоҳ айтади: «Аллоҳ таоло: «Бас, сиз Парвардигорингиз учун намоз ўқинг ва (жонлик) сўйиб-қурбонлиқ қилинг!» (Кавсар: 2) деб, намозни қурбонликдан муқаддам қилгани ва: «Дарҳақиқат, (куфру исёндан) пок бўлган ва Парвардигорининг номини ёд этиб намоз ўқиган (ҳар бир) киши нажот топгандир» (Аъло: 14-15) деб, покланишни намоздан олдин зикр қилгани учун ийдул-фитрда садақани намоздан олдин чиқариш ва қурбонлик куни қурбонлик бўғизлашни намоздан кейин қилиш суннат бўлди.» (Мажмуъул-фатава: 16/200).\nИйд намозига имомга яқинроқ туриш ва намозни кутиб туриш фазилатига эришиб, савобни кўпайтириш учун эртароқ чиқиш суннатдир.\nМусулмон киши ийд намози учун энг яхши либосларини кийиб, ораста бўлиб чиқиши суннатдир. Жобир розияллоҳу анҳу ривоят қилишича: «Пайғамбар соллаллоҳу алайҳи ва салламнинг икки ийд ва жумъа учун киядиган жуббалари бор эди» (Ибн Хузайма (2/854, №1766) ривояти).\nИбн Умар розияллоҳу анҳумодан ривоят қилинишича, у киши икки ҳайит кунлари энг яхши либосларини киярдилар (Байҳақий (3/281) ривояти).\nИйд намози ўқилиши учун уни ўқувчилар худди жумъа намози учун шарт бўлгани каби ҳар жой аҳлининг ўз одатига кўра бинокорлик моддалари воситасида қурилган бинолар аҳллари бўлиши шарт қилинади. Жумъа намози ўқилиши шарти топилмаган ерда ийд намози ҳам ўқилмайди. Чунки, Расулуллоҳ соллаллоҳу алайҳи ва саллам ҳажларида ийд намозига тўғри келдилар, бироқ уни ўқимадилар. У зотдан кейинги халифалари ҳам шундай қилганлар.\nИйд намози хутбадан илгари ўқиладиган икки ракъатдир. Ибн умар розияллоҳу анҳумо айтишларича: «Расулуллоҳ соллаллоҳу алайҳи ва саллам, Абу Бакр, Умар, Усмон розияллоҳу анҳум ийд намозларини хутбадан олдин ўқирдилар» (Бухорий (962) ва Муслим (884) ривоятлари). Суннат шудир, аҳли илмлар омматан шунга амал қилганлар. Имом Термизий айтади: «Пайғамбар соллаллоҳу алайҳи ва саллам асҳоблари ва бошқа аҳли илмлар наздида амал шунгаки, икки ийд намозлари хутбадан илгари ўқилади» (Сунан ут-Термизий: 2/411).\nХутбани ийд намозидан кечиктириш ва жумъа намозидан муқаддам қилиш ҳикмати шуки, жумъа хутбаси намознинг шартидир, шарт машрутдан муқаддам қилинади, ийд хутбаси ундай эмас, у суннатдир.\nИкки ийд намози мусулмонлар ижмоъ-иттифоқларига кўра, икки ракъатдир. «Саҳиҳайн»да ва бошқа ҳадис тўпламларида Ибн Аббос розияллоҳу анҳумодан ривоят қилинишича, Расулуллоҳ соллаллоҳу алайҳи ва саллам фитр куни чиқиб, икки ракъат намоз ўқидилар. Ундан олдин ҳам, кейин ҳам намоз ўқимадилар (Бухорий (964) ва Муслим (885) ривоятлари).\nИйд намози учун азон ҳам, иқомат ҳам машруъ бўлмаган. Жобир розияллоҳу анҳу ривоят қилишича: «Мен ийд намозини бир неча бор Пайғамбар соллаллоҳу алайҳи ва саллам билан бирга ўқиганман. У зот намозни хутбадан олдин, азонсиз ва иқоматсиз бошлардилар» (Муслим (885) ривояти).\nБиринчи ракъатда такбиратул-иҳром ва истифтоҳдан кейин ва тааввуз ва қироатдан олдин олтита такбир айтади. Такбиратул-иҳром зарурий рукн, усиз намоз бўлмайди, қолган такбирлар эса суннатдир. Такбиратул-иҳромдан кейин истифтоҳ дуосини ўқийди, сўнг зиёда олти такбир айтади, олтинчи такбирдан кейин тааввуз (аъувзу биллаҳи минаш шайтонин рожийм) ўқиб, кейин қироат қилади.\nИккинчи ракъатда қироатдан олдин, саждадан туришда айтиладиган такбирдан ташқари бешта такбир айтади. Амр ибн Шуъайб отасидан, у бобосидан ривоят қилишича: «Пайғамбар соллаллоҳу алайҳи ва саллам ийдда ўн икки такбир айтдилар, биринчи ракъатда еттита, иккинчи ракъатда бешта» (Муснад Аҳмад: 2/180, №6688).\nТакбирлар адади борасида бундан бошқача ривоятлар ҳам келган. Имом Аҳмад раҳимаҳуллоҳ айтади: «Пайғамбар соллаллоҳу алайҳи ва салламнинг асҳоблари такбир борасида ихтилоф қилганлар, барчаси жоиздир» (Ибн Муфлиҳ, Ал-мубдиъ: 2/167).\nҲар бир такбир билан қўлларини кўтаради. Чунки, Пайғамбар соллаллоҳу алайҳи ва саллам такбир билан қўлларини кўтарардилар.\nТакбирлар оралиғида: «Аллоҳу акбар кабийро, валҳамду лиллаҳи касийро, ва субҳаналлоҳи букротан ва асийла, ва соллаллоҳу ала Муҳаммадин-ин-набиййи ва алиҳи ва саллама таслийман касийро», дейди. Уқба ибн Омир айтади: «Мен Ибн Масъуддан ийд такбирларидан кейин айтиладиган нарса ҳақида сўраган эдим, у: «Аллоҳга ҳамд айтади, сано айтади, Расулуллоҳ соллаллоҳу алайҳи ва салламга саловот айтади», деди (Байҳақий (3/289-290) ривояти).\nҲузайфа розияллоҳу анҳу: «Абу Абдирраҳмон тўғри айтибди», деганлар.\nАгар бундан бошқа зикрларни ўқиса ҳам зарари йўқ, чунки бу борада муайян зикр йўқдир.\nИбнул Қаййим раҳимаҳуллоҳ айтади: «(Расулуллоҳ соллаллоҳу алайҳи ва саллам) такбирлар оралиғида бироз сукут қилардилар, икки такбир ўртасида у зотдан муайян зикр нақл қилинмаган» (Зодул-маъод: 1/443).\nАгар такбирлар сонида шубҳа қилиб қолса, аниқроғига, яъни озроғига биноан амал қилади.\nАгар зиёда такбирни унутиб, қироат бошлаб юборса, такбир соқит бўлади. Чунки, бир суннатни қолдириб кетган бўлади.\nШунингдек, муқтадий етиб келганда имом қироат қилаётган бўлса, зоида такбирларни айтмайди. Ёки имомни рукуъда топса, такбиратул-иҳромни айтиб, рукуъ қилаверади, зиёда такбирлар айтиш билан машғул бўлмайди.\nИйд намози икки ракъат бўлиб, имом уларда қироатни жаҳрий қилади. Ибн Умар розияллоҳу анҳумодан ривоят қилинишича: «Пайғамбар соллаллоҳу алайҳи ва саллам ийд ва истисқо намозларида қироатни жаҳрий қилардилар» (Дорақутний (2/67) ривояти). Уламолар шунга ижмоъ қилганлар, буни халафлар салафлардан нақл қилганлар, мусулмонлар давомий равишда шунга амал қилганлар.\nБиринчи ракъатда «Фотиҳа»дан кейин «Саббиҳисма»ни, иккинчи ракъатда эса «Ғошия»ни ўқийди. Самура розияллоҳу анҳудан ривоят қилинишича: «Расулуллоҳ соллаллоҳу алайҳи ва саллам икки ийд намозида «Саббиҳисма» билан «Ҳал атака»ни ўқирдилар» (Аҳмад (5/14, №20161) ривояти).\nЁки биринчи ракъатда «Қоф»ни, иккинчи ракъатда эса «Иқтаробатис-саъату»ни ўқийди. «Саҳиҳ Муслим»да, «Сунан» ва бошқаларда келганки, «Пайғамбар соллаллоҳу алайҳи ва саллам (икки ийд намозида) «Қоф» ва «Иқтаробат»ни ўқирдилар» (Муслим (891). Термизий (534), Насоий (724), Абу Довуд (1154) Абу Воқид ал-Лайсий розияллоҳу анҳудан ривоят қилганлар).\nШайхулислом Ибн Таймия раҳимаҳуллоҳ айтади: «Қандай сурани ўқиса ҳам худди бошқа намозларда жоиз бўлгани каби жоиз бўлаверади, бироқ асарларда келганидек «Қоф», «Иқтаробат» ва шу каби сураларни ўқиса, яхшироқ бўлади» (Мажмуъул-фатава: 24/219).\nИмом Ибнул Қаййим раҳимаҳуллоҳ айтади: «Катта жамоатлар йиғиладиган намозларда Расулуллоҳ соллаллоҳу алайҳи ва салламнинг қироатлари ана шундай, тавҳид, бошланиш ва оқибат, пайғамбарларнинг умматлари билан бўлган қиссалари, уларни ёлғончи қилган ва уларни инкор қилган кимсалар бошига Аллоҳ туширган бахтсизликлар ҳамда уларга иймон келтириб, уларни тасдиқлаган зотларга берган нажот ва офият каби мавзуларни ўз ичига олган суралар билан эди» (Зодул-маъод: 1/422).\nИмом намоздан салом бергач, иккита хутба қилади, улар ўртасини бир ўтириш билан бўлади. Убайдуллоҳ ибн Абдуллоҳ ибн Утба ривоят қилишича: «Имом ийд намозларида икки хутба қилиши ва улар ўртасини ўтириш билан бўлиши суннатдир» (Шофеий «Ал-ум»да (1/238) ривоят қилган).\nИбн Можа Жобир розияллоҳу анҳудан ривоят қилишича: «(Расулуллоҳ соллаллоҳу алайҳи ва саллам) тик туриб хутба қилдилар, сўнг бироз ўтирдилар, кейин яна турдилар» (Сунан Ибн Можа: 1289).\n«Саҳиҳ»да ва бошқа ҳадис тўпламларида борки: «Аввал намозни ўқидилар, сўнг Билолга суяниб ўринларидан туриб, Аллоҳдан тақво қилишга буюрдилар, Унинг тоатига тарғиб қилдилар…» (Бухорий (961), Муслим (885) Жобир розияллоҳу анҳудан ривоят қилганлар).\nИмом Муслим ривоятида: «Сўнг (намоздан) бурилиб, одамларга ўгирилиб тик турардилар, одамлар эса сафларида ўтирардилар» (Саҳиҳ Муслим: 889).\nИйдул-фитр хутбасида фитр закотини чиқаришга тарғиб қилади ва унинг миқдори, чиқариш вақти, чиқариладиган нарсалар тури ҳамда уни бериладиган одамларга оид аҳкомларини баён қилиб беради. Ийдул-азҳо хутбасида эса қурбонлик сўйишга тарғиб қилади ва унинг аҳкомларини баён қилиб беради. Чунки, Пайғамбар соллаллоҳу алайҳи ва саллам азҳо хутбасида унга доир кўп ҳукмларни баён қилганлар.\nҲоказо, хатиблар ўз хутбаларини муносабатларга боғлашлари, вазиятдан келиб чиқиб, одамларга улар баёнига муҳтож бўлган нарсаларни баён қилиб беришлари ва албатта сўзларини Аллоҳдан тақво қилишга чорлаш, панд-насиҳат ва эслатмалар билан бошлашлари лозим. Хусусан, бундай катта жамоат тўпланган йиғинда хутба тингловчиларга фойдали бўлган, ғофилни уйғотадиган ва жоҳилга таълим берадиган бўлиши даркор.\nИйд намозига, юқорида айтилганидек, аёллар ҳам ҳозир бўлишлари лозим. Ийд хутбаси зимнида улар учун хос бўлган панд-насиҳатлар ҳам ўрин олмоғи лозим. Чунки, Пайғамбар соллаллоҳу алайҳи ва саллам аёлларга у зотнинг сўзлари яхши эшитилмаётганини билгач, уларга яқинроқ бориб, ваъз-насиҳат қилганлар, уларни садақа қилишга чорлаганлар (Бухорий (98) ва Муслим (884) Ибн Аббос розияллоҳу анҳумодан ривоят қилганлар). Ҳоказо, ийд хутбаси мавзусида аёлларнинг ҳам насибалари бўлиши, бу борада Пайғамбар соллаллоҳу алайҳи ва саллам суннатларига эргашиш керак бўлади.\nИйд намозига доир ҳукмлардан бири – ийдгоҳда ундан олдин ҳам, кейин ҳам нафл намози ўқиш макруҳдир. Ибн Аббос розияллоҳу анҳумо ривоят қилишича: «Пайғамбар соллаллоҳу алайҳи ва саллам ийд куни икки ракъат намоз ўқидилар, ундан олдин ҳам, кейин ҳам намоз ўқимадилар» (Муттафақун алайҳ).\nИмом Аҳмад раҳимаҳуллоҳ айтади: «Мадина аҳли ундан олдин ҳам, кейин ҳам нафл намоз ўқимайдилар» (Ал-муғний: 3/281).\nЗуҳрий раҳимаҳуллоҳ айтади: «Уламоларимиздан бирорталаридан ҳам ушбу умматнинг салафларидан ҳеч бирлари мазкур намоздан олдин ҳам, кейин ҳам нафл намози ўқиганларини зикр қилганини эшитмадим» (Ал-муғний: 3/280).\nИбн Масъуд ва Ҳузайфа розияллоҳу анҳумо одамларни ундан олдин намоз ўқишдан қайтарардилар (Табароний «Ал-муъжамул-кабир»да (9/305, №9524, 9525) ривоят қилган).\nУйига қайтиб келгач, нафл намози ўқиши мумкин. Имом Аҳмад ва бошқалар ривоят қилишларича: «Пайғамбар соллаллоҳу алайҳи ва саллам уйларига қайтиб келгач, икки ракъат намоз ўқирдилар» (Аҳмад (3/28, №11226), Ибн Можа (1293) Абу Саид ал-Худрий розияллоҳу анҳудан ривоят қилганлар).\nИйд намозига етолмай қолган одам ёки унинг бир қисмига етолмаган одам уни ўз шаклида, зоида такбирлари билан икки ракъат қилиб, қазосини ўқиб қўйиши суннатдир. Чунки, қазо ҳам худди адодек ўқилади. Бунга Пайғамбар соллаллоҳу алайҳи ва салламнинг қуйидаги сўзлари умумийлиги далил бўлади: «Етган жойингиздан ўқийверинглар, улгурмаганингизни кейин тўлдириб қўйинглар» (Муттафақун алайҳ). Агар бир ракъатга етолмаган бўлса, бир ракъат қўшиб қўяди. Агар келганида имом хутба қилаётган бўлса, ўтириб, хутбани тинглайди. Хутбадан кейин туриб, намознинг қазосини ўқиб қўяди. Ўзи ёлғиз ўқиса ҳам, жамоа бўлиб ўқилса ҳам жоиз.\nИкки ийдда мутлақ такбир айтиш суннат бўлиб, бирон вақтга чекламасдан, овозини кўтариб такбир айтади. Фақат аёллар овоз кўтариб айтмайдилар. Такбирни икки ийд кечасида ва зул-ҳижжанинг ўн кунлигида айтади. Аллоҳ таоло айтади: «Бу саноқни тўлдиришингиз ва ҳидоят қилгани сабабли Аллоҳни улуғлашингиз учундир» (Бақара: 185). Такбирни баланд овозда уйларда, бозорларда, масжидларда ва Аллоҳни зикр қилиш жоиз бўлган ҳар қандай ўринларда айтаверади. Намозгоҳга чиқишда ҳам овоз чиқариб айтиб боради. Дорақутний ва бошқалар Ибн Умар розияллоҳу анҳумодан ривоят қилишларича: «У фитр ва азҳо кунлари эрталаб то намозгоҳга етгунича овоз чиқариб такбир айтиб борарди, сўнг имом келгунича такбир айтиб ўтирарди» (Сунан Дорақутний: 2/45, №8). «Саҳиҳ»да келган ҳадисга кўра: «Ҳайзли аёлларни ҳам олиб чиқишга буюрилардик, улар ҳам одамлар билан бирга такбир айтишарди» (Бухорий (928) ва Муслим (890) ривоятлари). Такбир айтиш Исломнинг шиори-белгисини эълон қилиш бўлгани туфайли мустаҳаб амал саналади.\nАллоҳ таоло: «Бу саноқни тўлдиришингиз ва ҳидоят қилгани сабабли Аллоҳни улуғлашингиз учундир» (Бақара: 185), дегани учун ҳам ийдул-фитрда такбир айтиш яна ҳам таъкидлироқдир.\nИйдул-азҳода эса мутлақ такбирга қўшимча равишда ҳар бир фарз намозни жамоат билан ўқигандан кейин айтиш машруъ бўлган муқайяд (белгилаб қўйилган) такбир ҳам бордир. Намоздан сўнг имом муқтадийларга ўгирилиб, такбир айтади, улар ҳам такбир айтадилар. Дорақутний, Ибн Аби Шайба ва бошқалар Жобир розияллоҳу анҳудан ривоят қилган ҳадисда: «Пайғамбар соллаллоҳу алайҳи ва саллам Арафа куни бамдодни ўқиганларидан кейин: «Аллоҳу акбар… деб такбир айтардилар» (Дорақутний: 2/50, №29).\nУшбу муқайяд такбир эҳромда бўлмаган кишилар учун Арафа куни бамдод намозидан кейин бошланади ва то ташриқ кунларининг охирги куни асригача давом этади. Эҳромдаги киши учун эса қурбонлик куни пешин намозидан бошланиб, ташриқ кунларининг охирги куни асригача давом этади. Чунки, бундан олдин у талбия (лаббайкаллоҳумма) айтиш билан машғул бўлади.\nДорақутний Жобир розияллоҳу анҳудан ривоят қилади: «Пайғамбар соллаллоҳу алайҳи ва саллам Арафа куни бамдод намозидан то ташриқ кунларининг охирги асригача фарз намозларидан салом берганларидан сўнг такбир айтардилар». Бир лафзда: «Арафа куни бамдод намозини ўқигач, асҳобларига юзланиб: «Ўрнингиздан қимирламанг», дердилар, сўнг: «Аллоҳу акбар, Аллоҳу акбар, ла илаҳа иллаллоҳ, валлоҳу акбар, Аллоҳу акбар, ва лиллаҳил ҳамд», дердилар» (Дорақутний: 2/49, №27).\nАллоҳ таоло: «Саноқли кунларда Аллоҳни зикр қилингиз!» (Бақара: 203), деди. Саноқли кунлардан мурод – ташриқ кунларидир.\nИмом Нававий раҳимаҳуллоҳ айтади: «Кучлироқ гап шудир ва барча диёрларда амал шунгадир» (Ал-мажмуъ: 5/40).\nШайх Тақиюддин раҳимаҳуллоҳ айтади: «Жумҳур салаф, саҳобалар ва имомлардан бўлган фуқаҳоларнинг такбир борасидаги гапларининг энг саҳиҳи шуки, у Арафа куни бамдодидан то ташриқ кунларининг охиригача ҳар бир намоздан кейиндир» (Мажмуъул-фатава: 24/220).\n«Сунан»да борки: «Арафа куни, қурбонлик куни ва Мино кунлари биз – Ислом аҳлининг байрамимиздир, бу кунлар ейиш-ичиш ва Аллоҳни зикр қилиш кунларидир» (Термизий (773), Абу Довуд (2419), Насоий (3004) Уқба ибн Омир розияллоҳу анҳудан ривоят қилганлар).\nЭҳромдаги киши муқайяд такбирни қурбонлик сўйиш куни пешин намозидан бошлаб айтишининг сабаби – талбия жамратул-ақабани отиш билан тўхтайди. Жамратул-ақаба отишнинг суннат вақти эса қурбонлик куни чошгоҳ вақтидир. Агар жамратул-ақабани бамдоддан олдин отган бўлса ҳам, ғолиб ҳолатга амал қилиб, такбирни фақат пешин намозидан кейин бошлайди.\nТакбир қуйидагича айтилади: «Аллоҳу акбар, Аллоҳу акбар, ла илаҳа иллаллоҳ, валлоҳу акбар, Аллоҳу акбар, ва лиллаҳил ҳамд».\nҲамма бир-бирини муборакбод қилиши, «Аллоҳ сизу биздан қабул қилсин», дейиши мумкин.\nШайхулислом Ибн Таймия раҳимаҳуллоҳ айтади: «Бир гуруҳ саҳобалар ана шундай қилганликлари ривоят қилинган, Имом Аҳмад ва бошқалар бунга рухсат берганлар» (Мажмуъул-фатава: 24/253).\nИмом Аҳмад раҳимаҳуллоҳ айтади: «Ўзим биринчи бўлиб айтмайман, бироқ менга айтган одамга жавоб айтаман» (Мажмуъул-фатава: 24/253).\nЧунки, саломга жавоб бериш вожибдир. Аммо, аввал бошлаб муборакбод қилиш буюрилган суннат эмас, қайтарилган ишлардан ҳам эмас. Муборакбод қилишда қўл беришнинг зарари йўқ.


Ғиждувонлик муаллиманинг сирли ўлими: унинг яқинлари қотил(лар) жазоланишидан умидвор\n2018 йилнинг 4 январь кунини Бухоро вилояти Ғиждувон тумани «Зарангари» ҚФЙ Пахтакор қишлоғида истиқомат қилиб келаётган 18 ёшли Севинч ҳеч қачон унутолмаса керак. Оиланинг якка-ю ягона фарзанди шу куни онасидан ажралиб қолганди…\nОна — 1973 йилда туғилган, Ғиждувон туманидаги 10-мактабда 26 йилдан буён бошланғич таълим ўқитувчиси сифатида ишлаб келган Гулмира Нуриддинова 2017 йил 27 декабрда — мактабда қишки таътил бошланганидан фойдаланиб, саломатлигини бироз тузатиб олиш мақсадида, Қуйи Маҳалла қишлоғидаги ўзи ишлайдиган 10-мактабнинг ёнида, фуқаро С.Х.нинг уйида унинг рафиқаси М.Х. номига очилган ЯТТ шаклидаги хусусий клиникага даволанишга боради.\nУнга мазкур хусусий шифохонада ётиб муолажа олиш буюрилади. Ва шундай ҳам бўлади. 2018 йил 3 январь куни кечқурун Г.Нуриддинованинг турмуш ўртоғи Раҳмат Муҳаммедов ундан хабар олишга боради.\nГулмира Нуриддинова эрига «мени бу ердан олиб кетинг», дейди. Лекин шифокор С.Х.нинг қизи С. бир пайтлар ўзини ўқитган ўқитувчисини уйда очилган шифохонада қолишга кўндиради. «Сиз билан бирга ётаман, ўзим қарайман», дейди собиқ ўқувчи.\nЭр бўлмиш Р.Муҳаммедов қизга ишонганича шу куни уйига қайтиб кетади…\nЭртаси куни — 4 январь тонгида шифокор С.Х. негадир орқа давлат рақам белгиси ечилган «Каптива» машинасида Гулмира Нуриддинованинг уйига келиб, у йўқолиб қолганини билдиради.\nАлҳол, қариндош-уруғ уни қидиришга тушиб кетади. 4 январь куни кундузи соат 11лар чамаси «Ҳавзак» МФЙ, Хўжалар қишлоғидан ўтувчи Ғиждувон-Шофиркон йўли ёқасидаги Катта Жаъфари ариғининг ичидан Нуриддинованинг жасади топилади.\nГ.Нуриддинованинг жасади топилган жой\nУни кийимлари билан ариқ ичидан чиқариб олишади. Қулоғида бир дона зираги ва оёғида битта шиппаги йўқ бўлган.\nМарҳуманинг отаси Фазлиддин бобо Нуриддинов қизининг, унинг турмуш ўртоғи Раҳмат ака ўз рафиқасининг, ўғил Севинч эса онаизорининг ўлимига нима сабаб бўлганини аниқлаш учун шунча вақтдан буён овора-ю сарсон.\nМарҳуманинг отаси Фазлиддин Нуриддинов (ўнгда) ва куёвнинг тоғаси Ахтам Муқумов (чапда)\nҳақиқат қарор топишига ишонишади\nЎша воқеа содир бўлган куни мурдани ёриб кўрган Ғиждувон тумани суд-тиббий эксперти Ф.Аҳмедовнинг хулосасига кўра, Г.Нуриддинова сувда чўкиб вафот этгани қайд этилган. Экспертиза хулосасида терговчи ўлим вақтини аниқлаш саволини қўйган, лекин шу саволга эксперт Ф.Аҳмедов аниқ жавоб бермаган. Мурда сувда қанча кўп вақт турса, тери қатлами шунча тез бузилади, кўп вақт ўтмай жасад шишишни бошлайди. Ўлим вақти аниқ ўрнатилганида, жасаднинг сувда бўлиш вақтига тўғри келмас эди, шунинг учун терговчи ҳам, эксперт ҳам бу саволни очиқ қолдиришган.\nТабиийки, марҳуманинг қариндошлари экспертнинг бу хулосасига қўшилмайди. Улар ўша машъум тунда шифохонада нимадир бўлганидан ҳанузгача шубҳаланиб келишмоқда.\nГ.Нуриддинованинг йўқолиб қолгани хабарини уйга келтирган шифокор С.Х.нинг «Каптива» русумли машинасининг давлат рақами нега ечилган бўлгани, 10-мактабда доимо ишлаб турган камера нега айнан ўша тунда ишламагани, шифохонага энг яқин жойдан ариққа ташланганида ҳам жасад шунча муддат ичида Ғиждувон шаҳри ичидаги ҳовлилар ичидан ўтиб, 6 км 880 метр масофага оқиб боргани марҳуманинг яқинларида қаттиқ шубҳа уйғотмоқда.\nБоз устига, Катта Жаъфари ариғида 2018 йилнинг 3 январидан 4 январига ўтар кечаси бор-йўғи 30 см баландликда сув бўлган. Бу ҳақда Ғиждувон туман ирригация бўлими маълумотномаси ҳам бор.\nҚолаверса, улар иш бўйича терговга қадар текшириш ҳаракатларини олиб борган Ғиждувон туман прокуратураси терговчиси Дилшод Нарзуллаевнинг хатти-ҳаракатларидан жуда ҳам шубҳаланишмоқда. Бош прокурор номига ёзилган шикоят аризасининг мана бу қисми чиндан ҳам диққатга сазовор:\nГ.Нуриддинованинг қариндошлари ёзган шикоят ариза асосида Ғиждувон туман маъмурий суди 2018 йил 29 март куни С.Х., М.Х. ва С.У.га нисбатан МЖтКнинг 53- (Санитария қонун ҳужжатларини бузиш), 54- (Эпидемияларга қарши кураш қоидаларини бузиш) ва 165- (Фаолият билан лицензиясиз ва бошқа рухсат берувчи ҳужжатларсиз шуғулланиш) моддалари билан маъмурий иш қўзғатади, уларга содир этган ҳуқуқбузарликлари учун тегишли жазо қўлланилади.\nУларнинг бу борадаги мурожаатлари аввало Ғиждувон туман ҳуқуқ тартибот органлари, чунончи туман прокуратураси томонидан мутлақо эътиборсиз қолдирилади. Г.Нуриддинова вафот этгани ҳолатида жиноят аломатлари йўқ, деб топилади.\nШунча йилдан буён мактабда ёш болаларга таълим бериб келган ўқитувчи Г.Нуриддинова руҳий касалга ҳам чиқарилади ва шифокорлар томонидан бу ҳақида хулоса берилади.\nОиланинг республикадаги иккита энг йирик оммавий ахборот воситалари - «Халқ сўзи» газетаси ва Ўзбекистон Миллий телерадиокомпаниясига йўллаган шикоят хатлари ҳам Бош прокуратура органларига ўрганиш учун юборилган.\nАдлия вазирлигининг виртуал қабулхонасига қилинган мурожаатга жавобан Соғлиқни сақлаш вазири ўринбосари Э.Боситханова имзоси билан берилган жавоб хатида ўтказилган хизмат текшируви натижасида С.Х.нинг шифохона шароитида беморларни даволаш ҳуқуқини берувчи меъёрий ҳужжатлари ва шарт-шароитлари мавжуд эмаслиги аниқланган бўлса-да, у тиббиёт ходими сифатида ва қасамёди асосида (!) мурожаат қилган беморларга тиббий ёрдам кўрсатиб келгани аниқлангани баён қилинган. Бу ҳолатга ойдинлик киритиш яна ўша Ғиждувон туманининг ҳуқуқни муҳофаза қилувчи органлари ваколат доирасига кириши эслатилган.\nЁза-ёздан сўнг Бухоро вилоят прокуратураси ишни қайта ўрганиш учун Вобкент туман прокуратурасига ўтказади. Вобкентлик прокурорлар ҳам 2018 йил 1 июндаги хатида мазкур ишда ҳеч кимнинг ҳаракатида жиноят излари топа олишмагани ва жиноят иши қўзғатишни рад этишаётганини хабар қилишади.\nНавбатдаги мурожаатлардан сўнг 2018 йил 27 июль куни Бухоро вилоят прокурорининг биринчи ўринбосари Д.Файзиев имзоси билан 25 июнь куни Ўзбекистон Республикаси ЖКнинг 116-моддаси (Касб юзасидан ўз вазифаларини лозим даражада бажармаслик) 3-қисми (модданинг биринчи ёки иккинчи қисмида назарда тутилган қилмишлар эҳтиётсизлик орқасида одам ўлишига сабаб бўлса) билан жиноят иши қўзғатилиб, вилоят прокуратурасининг ўта оғир жиноятларни тергов қилиш бўлими томонидан дастлабки тергов ҳаракатлари олиб борилаётгани ҳақидаги хат келади.\nНиҳоят, кўп сонли мурожаатлар ва бетиним югуришлардан сўнг, қариндошларнинг кетма-кет аризаларига кўра, эксгумация тайинланади. Эксгумация 2018 йилнинг сентябрь ойида ўтказилади. Тошкентдан келган эксперт Шоҳсанам Ядгарова бошчилигида қабр очилади ва жасаддан намуналар олинади.\nТакрорий экспертиза хулосалари ўтган йилнинг декабрь ойига келиб тайёр бўлган, айни пайтда тергов ишлари давом эттирилмоқда.\nKun.uz мухбири билан суҳбатда эксперт Ш.Ядгарова экспертиза хулосаси ўзида борлигини, лекин уни фақат терговни олиб бораётган Бухоро вилоят прокуратураси терговчиси Жаҳонгир Ҳайдаровнинг рухсати билангина бериши мумкинлигини айтиб ўтди.\nЖ.Ҳайдаров эса ўз навбатида экспертиза хулосасини бера олмаслигини, айни пайтда тергов ишлари кетаётганини, тергов сирини ошкор этолмаслигини билдириб ўтди. Тергов ишлари якунлангач бу ҳақда Kun.uz’га ўзи маълумот беришини маълум қилди.\n«Сув йўқ-ку?». Бу эксгумация чоғида Г.Нуриддинованинг отаси қабр тепасида эксперт Ш.Ядгаровадан эшитган гап. Гарчи марҳуманинг оиласи такрорий экспертиза хулосасини ҳали қўлига олмаган бўлса-да, улар Г.Нуриддинова доридан заҳарланиб ўлгани, биринчи экспертиза сохталаштирилганини ишонч билан таъкидлашади.\nУлар С.Х. ва унинг оила аъзоларини Г.Нуриддинованинг ўлимига сабабчи, деб билишади. Уларнинг бемалол очиқда юриши, 2018 йил 4 январь кунги дастлабки экспертиза чоғида врачлар тил бириктириб экспертиза хулосаларини сохталаштиришганига ишонишади. Улар Г.Нуриддинова «руҳий касал»га чиқарилиб, туман прокурорлари томонидан ишни «ёпди-ёпди» қилишга уринилгани, бир оиланинг мурожаатлари «копток» қилинганини айтишмоқда.\nМасалан, «Каптива» автомашинасининг орқа давлат рақам белгиси нима мақсадда ечиб олингани ҳақидаги саволга жавоб топилмаган. Ёки ўша машъум кечада марҳумани ўз уйида даволаган врач С.Х. ва унинг қизи С.нинг шахсий телефон аппаратлари пеленгация ёрдамида улар ўша кеча эрталабгача қаерда бўлганликлари тўғрисида берган кўрсатмалари билан солиштирилмаган ва шу кеча улар кимлар билан нима мақсадда, қайси мавзуда алоқага чиққанликлари, ўша марҳума жасади аниқланган, Хўжалар қишлоғидан ўтувчи, 30 см баландликдаги сув бўлган ариқ атрофида уяли телефон антенна радиобазасидан кимлар фойдаланишгани тўғрисидаги маълумотларга аниқлик киритилмаган. 3 январь куни кечқурун Г.Нуриддинова билан стационар даволанишда бирга, бир хонада қўшни койкаларда даволанган қишлоқдошлари билан ҳолатга ойдинлик киритиш мақсадида суриштирув ишлари олиб борилмаган.\nЖиноятни очиш ўрнига, кимларнингдир манфаатига қараб одам жони ҳам ҳеч қандай рол ўйнамаслиги, дастлабки суриштирув, одам ҳаётининг узилиши билан боғлиқ бўлишига қарамай юзаки расмиятчилик учун, чуқур ўрганилмай жиноят жазосиз қолишини таъминлагани — ҳар қандай одамда шубҳа уйғотиши табиий.\nШунчаки, 26 йилдан буён болаларни ўқитиб келган «эсипаст» ўқитувчи гўёки ўзини ўлдириш учун суви 30 см бўлган ариққа ташлаб, деярли 7 км (дастлабки тергов ҳужжатларида шу ҳам 4 км қилиб кўрсатилган) масофага оқиб боргани асосий сабаб қилиб олинган. (Прокуратура ходимлари марҳуманинг қариндошларининг сўровларига асосан ёки ўзларининг шахсий ташаббусларига кўра ҳолатга ойдинлик киритиш мақсадида ўша Жаъфари ариғига 30 см чуқурликдаги сувга маникен оқизиб кўриб, ўз тусмолларини исботлашмаган ҳам). Бирламчи суриштирув давомида шифокор С.Х. марҳуманинг оёқ кийимини Зарангари ариғи бўйига ташлаб кетганини кўрган чўпон йигитнинг кўрсатмалари прокурор терговчиси томонидан писанд қилинмай, инобатга олинмаганини қандай тушуниш мумкин?\nЮқоридагилар — марҳуманинг қариндошлари қалбидан отилиб чиққан сўзлар эди.\n«Kun.uz таҳририятига мурожаат йўллашимдан мақсадим ушбу ишни Ўзбекистон Республикаси Бош прокуратураси ўз назоратига олиб, ишни холисона ўрганиб, тугатиб беришини сўраш. Чунки бухоролик терговчиларга мутлақо ишончим ўлиб бўлган, — дейди марҳуманинг отаси Фазлиддин Нуриддинов биз билан суҳбатни якунлар экан.\nKun.uz Ғиждувонда рўй берган мазкур воқеа тафсилотларини кузатишда давом этади.\nP/S: Бундан аввалроқ ҳам сайтда Ғиждувон туманидаги вазият юзасидан «Бухорода қилни қирқ ёрадиган, ҳақиқатпарвар орган ходими топиладими?» сарлавҳали материал эълон қилинганди.\nБухоро-Тошкент йўналишидаги «Афросиёб» поезди қарийб икки соат тўхтаб қолди


«Намаган китоб олами» масъулияти чекланган жамияти томонидан барпо этилган мажмуа замонавий зиё маскани сифатида давр талабидан келиб чиқадиган барча қулай шароит ва имкониятларни ўзида мужассам этган. Тўрт қаватдан иборат кўркам бинонинг биринчи қаватидан мўъжазгина ўқув зали ва енгил тамаддихона жой олган. Иккинчи қават китоб савдосига мўлжалланган бўлиб, ижтимоий-сиёсий, маънавий-маърифий, адабий-бадиий, илмий-оммабоп, болалар адабиёти, дарсликлар каби йигирмага яқин бўлимнинг замонавий кутубхона жавонлари ва расталарида тўрт минг номдаги 30 мингдан зиёд сара китоблар жой олган. Мажмуада ёш ота-оналар учун ҳам қулайликлар кўзда тутилгани эътиборга моликдир: улар ўз кичкинтойларини юмшоқ гиламлар тушаб, турли ўйинчоқлар билан тўлдирилган махсус бурчакда қолдириб, китоблар билан хотиржам танишишлари мумкин. Мажмуани барпо этишда «Намаган китоб олами» масъулияти чекланган жамияти раҳбари Маъруф Мўминов 400 миллион сўмга яқин банк кредитидан унумли фойдаланди. Лойиҳанинг дастлабки босқичига кўра янги мажмуада бешта иш ўрни яратилди. Йил охиригача мажмуанинг учинчи ва тўртинчи қаватларида хорижий тилларни ўқитиш маркази, кичик босмахона очиш ва бошқа тадбирлар орқали яна ўндан зиёд иш ўрни яратиш кўзда тутилган. Маросим иштирокчилари янги мажмуада яратилган қулай шарт-шароитлар, ранг-баранг китоблар билан танишдилар, деб хабар беради Наманган вилояти ҳокимлиги расмий сайтида.\nИслом Каримовнинг қабри устида барпо этиладиган ёдгорлик мажмуаси суратлари эълон қилинди (фото)\nфойдаланишга топширилди олами Наманган мажмуаси китоб


Янги таъсис этилган “Ҳақиқат ва Тараққиёт” партияси фаоллари яна ҳужумга учради (видео)\nЯнги таъсис этилган “Ҳақиқат ва Тараққиёт” партияси фаоллари 31 март куни яна ҳужумга учради.Партия етакчиси, профессор Хидирназар Аллақулов буни ўзларига қарши махсус уюштирилган ҳужум, дея қоралади.\nПартиянинг шу ой бошида ўтган Таъсис қурултойи арафасида унинг етакчиси Аллақуловни ИИВ ходимлари Андижон вилоятига терговга олиб кетган эди.\nПойтахтнинг Юнусобод тумани, 17 мавзесида ижарага олинган бино олдига йиғилган фаоллардан баъзилари шахси номаълум ҳужумчилар томонидан калтакланди.\nҲужумчилар идора учун олинган стол-стулларни синдириб ташлади. Улар ўзларини шу маҳалла яшовчилари, дея тақдим қилган, аммо шахсини очиқламаган.\nҲужумчилардан ташқари, воқеа жойига йиғилган бир неча маст-аласт шахслар ҳам партия фаолларидан манзилни тарк этишни талаб қилган, уларга халақит беришга уринган.\n30 март куни фаоллар айни ҳудудга келган бир гуруҳ лўлилар ҳужумига учраганликларини айтишган. Улар баъзи фаолларнинг автомобилларига ҳужум қилган.\nАйни пайтда “Ҳақиқат ва Тараққиёт” партияси ташаббускорлари партия офисига киролмаётир. ИИВ ходимлари идора эшигига қулф солиб, стол-стулларни ташқарига чиқариб ташлаган.\nФаолларнинг айтишларича, ички ишлар ходимлари сўнгги ҳодисаларда ҳужумларни тўхтатишга уринмаган, уларни фақат тасвирга олиш билан чекланган.\n“Ҳақиқат ва Тараққиёт” партияси етакчиси, профессор Хидирназар Аллақулов буни ўзларига қарши махсус уюштирилган ҳужум, дея қоралади. Бунга қадар партиянинг 12 мартга режаланган йиғилиши бир гуруҳ номаълум аёллар ва блогерлар томонидан бузилганди.\nШу ой бошида ўтган Таъсис қурултойи аарфасида партия етакчиси Аллақуловни ИИВ ходимлари Андижон вилоятига терговга олиб кетган эди.\nҚаршиликларга қарамай, 8 март куни “Ҳақиқат ва Тараққиёт” социал-демократик партияси таъсис қурултойи бўлиб ўтди. Унда профессор Аллақулов партия раиси этиб сайланди.\nПартия шу йил октябрида кутилаётган президентлик сайловида ўз номзодини илгари суришини айтган. Айни пайтда расмий рўйхатдан ўтказиш учун имзо йиғилмоқда.\nЎзбекистонда мавжуд сайлов қонунчилигига биноан президентликка номзодлар фақат сиёсий партиялардан илгари сурилади. Мамлакат парламентидаги мавжуд бешта партиянинг ҳаммаси ҳукуматпараст партиялардир.\nЎзбекистонда қарор топган сиёсий анъанага кўра, айнан шу партияларнинг раҳбарлари президент сайловларида амалдаги президент Шавкат Мирзиёевга "рақиб" бўлади.\nПрезидент Мирзиёев келаётган сайловлар билан боғлиқ режаларини эълон қилганича йўқ, аммо кўпчилик унинг иккинчи муддатга номзодини қўйиши ва сайланишига шубҳа қилмайди.\nЕвропада хавфсизлик ва ҳамкорлик ташкилоти Ўзбекистонда 2019 йил декабрида ўтган сўнгги парламент сайловларида нисбатан эркин матбуот ҳақиқий мухолифатнинг ўрнини босолмаганини айтган.\nМирзиёевнинг ўзи хориждаги ўзбек мухолифатининг ватанга қайтишига қарши экани, мухолифат мамлакат ичкарисидан чиқиши кераклигини айтган. Аммо ўтган 4 йил давомида биронта ҳам янги мустақил сиёсий партия рўйхатга олинмаган.


Диетологлар шарбатни “Coca-Cola”га тенглаштиришди - XABARDOR.UZ\nОвқатланиш бўйича мутахассислар ва олимлар мева шарбатлари ҳамда коктейллардан лаззатланиш мумкинлигини, лекин улар кундалик таомноманинг бир қисмига айланиши керак эмаслигини таъкидлашмоқда.\nДиетологларнинг фикрича, бундай ичимликларни соғлом ичимлик деб бўлмайди. Бунга янги тадқиқот натижаларини исбот сифатида келтиришмоқда. Масалан, 200 мл “Coca-Cola”да беш чой қошиққа тенг шакар бўлса, айрим мевали коктейлларда саккиз қошиққача шакар бўлиши мумкин. Яъни болалар учун соғлом ичимлик сифатида тавсия этиладиган мевали коктейллар ва шарбатлардаги шакар кўп танқид қилинадиган “Coca-Cola”дагидан 60 фоиз кўпроқ.\n“Chairman of Action on Sugar” вакили профессор Грэхем МакГрегор бу ҳақда шундай деди: “Ичимликларнинг болалар ва ота-оналарга “соғлом” деб сотилаётгани ғирт можаро. Буни тўхтатиш керак”. Кардиолог Асим Малхотра ҳамкасбининг фикрини маъқуллади: “Мева шарбати ва коктейллар соғлом, баланслаштирилган парҳезнинг бир қисми бўлиши керак. Ширин ичимликларни мунтазам истеъмол қилиш тана вазнидан қатъи назар, 2 турдаги диабет ва юрак-томир касалликларини чақиришига илмий исботлар тобора кўпаймоқда”. Яна бошқа тадқиқотлардан маълум бўлишича, шакар қон босимига туздан кўра кўпроқ таъсир қилади.


Толиб Ёқубов: Сабоқ | ЎТЮРАКЛАР КЛУБИ\nИслом Каримов режимига содиқлик билан хизмат қилаётганларга\nРавшан Муҳитдинов ва Алишер Шарофутдинов мисоли ҳар бирингизга сабоқ бўлиши керак\nШу кеча-ю кундузда Алишер Шарофутдиновнинг ишдан олинганлиги ҳақида маълумот эълон қилинди. Ўзбекистондаги сиёсий тузум ўзига содиқларни ҳам аямаслигини эътиборга олинса, у қамалиши ҳам мумкин. Мана мисол: Жиззах ва Тошкент вилоятлари прокурори, президентнинг давлат маслаҳатчиси бўлиб ишлаган Равшан Муҳитдинов ҳам бу тузумга содиқлик кўрсатган эди ва … 15 йилга қамалиб кетди.\nАлишер Шарофутдинов ИИВда Бош тергов бошқармаси (БТБ)ни бошқарганда беайб мусулмонларни қатағон қилишда ўзини кўрсатди. Мен бу фикримнинг тасдиғини бир муслима аёл мисолида кўрсатмоқчиман. Манзура Абдуллаева Тошкентда содир бўлган 1999 йил 16 февраль портлашларида айбланиб, отувга ҳукм қилинган Баҳром Абдуллаевнинг синглиси бўлади. Машъум бу воқеаларнинг асл буюртмачи ва ижрочилари кимлар эканлиги ҳанузгача номаълум бўлиб қолмоқда. Баҳром Абдуллаевга нисбатан чиқарилган ҳукм ижро этилгани ҳақида ҳукумат эълон қилган, бироқ бу Ўзбекистонда қачон инсонпарвар сиёсий тузум шакллансагина, унинг мазкур портлашларда иштироки бўлганми-йўқми, аниқ бўлиши мумкин.\nМанзура сурхондарёлик бўлиб, юзидан нур ёғилиб турган, қордай оппоқ сочли ва соқолли, ёшлари 80 лардан ошган, ислом илмини мукаммал билган муйсафид бир инсоннинг (у киши 2003 йили менинг уйимга Манзура билан бирга келганлар) фарзанди эди. Унинг тўрт нафар фарзанди бўлиб, Тошкентда яшар, ўта камтар мунис бир муслима аёл эди. 2003 йилнинг 25 октябр куни кундузги соат 12-00 да Манзура Абдуллаеванинг хонадонига Алишер Шарофутдиновнинг ходимлари, ЎзР ИИВ тезкор ходимлари Саидкарим, Баҳром, Ҳасан, Алишер ва Сирожлар бостириб киришган. 5 кундан кейин Манзура Абдуллаева ташкилотимизга ёрдам истаб келди. Қуйида унинг хати ва Ўзбекистон Инсон Ҳуқуқлари Жамиятининг Алишер Шарофутдинов номига битилган ОЧИҚ ХАТИни келтирмоқдаман.\nЭслашимча, якиндагина, шу йилнинг 2 сентябр куни Ўзбекистон инсон хукуклари миллий маркази мажлислар залида ўтказилган республика тергов ва бошка идораларининг амалиётидан қийноқларга барҳам бериш бўйича миллий режани муҳокама қилишга доир анчайин салмоқли анжуманда бу ерда ҳозир бўлганларни тергов идораларида қийноқлар ҳамда муомала ва жазонинг бошка ваҳшиёна, ғайриинсоний ёхуд камситувчи кўринишлари кўлланилмаслигига Сиз (ва факат Сиз эмас) ишонтирмокчи бўлгандингиз. Шундай эмаслигини билиб турсангиз ҳам, Сиз барибир бу очиқчасига ёлғонга кўл урдингиз.\n2003 йилнинг 25 октябр куни кундузи соат 12-00 да Манзура Абдуллаеванинг хонадонига Сизнинг ходимларингиз – ЎзР ИИВ тезкор ходимлари Саидкарим, Баҳром, Ҳасан, Алишер ва Сирожлар бостириб киришди. Узок йиллардан бери улар билан бирга ишлаганингиз учун, ўйлайманки, уларни фамилияларисиз хам таниб оласиз.\nБу одамлар бир лаҳзада – инсон ҳибсга олинишининг дастлабки соатларидаёқ, ундан исталган иқрорни суғуриб ола оладилар. Бу ерда эса уларнинг олдида вояга етмаган тўрт фарзанди бўлган, умуман ҳимоясиз, ёлғиз аёл турган эди. Шундай экан, уни бир хўрламасинларми?! Ахир уларни ўтган мустақиллик йилларида нимага ўргатишди? Ахир улар ҳимоясиз эркаклару аёлларга қарши ўзларининг садистларча ҳулклари туфайли ҳам сувда чўкмайдиган тоифага айландилар-ку.\nЭдуард Чжен, Олег Биченов, Михаил Гуревич, Михаил Ардзинов, Борис Пинхасов, Сергей Шиняев ва Евгений Ровинский каби қанча-қанча ўзбек халкининг азамат вакиллари сиёсий режимга сидқидилдан хизмат қилишмоқда. Уларнинг ҳаммасини санаб бўлармиди? Шубҳа килмаса хам бўладики, уларнинг мисоли ўзбек халқи вакилларининг Бегманов, Закруллаев, Қаршиев, Саидкарим, Баҳром, Ҳасан, Алишер, Сирож, … каби бошка қисмини илҳомлантириб турибди. Буларнинг ҳам ҳаммасини санаб бўлмайди.\nМанзура Абдуллаева ЎИҲЖга қуйидаги мактуб билан мурожаат қилди. Биз унинг матнини жузъий қисқартиришлар билан келтираяпмиз:\nҲурматли Толиб ака ва ЎИҲЖ фаоллари! Ўзбекистон ИИВ ходимларининг тинимсиз босимидан ҳимоясиз ҳолда қолган аёл сифатида сизларга мурожаат қилмоқдаман. Турмуш ўртоғим Икромов Фахриддин Файзуллаевич 2001 йилнинг 14 октябр куни ички ишлар ходимлари томонидан ҳибсга олинган. Уни, ўзларининг айтишларича, қидирувда бўлган имом Фахриддинов Руҳиддин билан алоқадорликда айблашди.\nТергов 8 ой давом этган бўлиб, шу вақт мобайнида у даҳшатли қийноқлар ва камситишларга дучор этилди. Жиноий ишлар бўйича Тошкент шаҳар Акмал Икромов туман маҳкамаси (судья – Фарҳод Шукуров) уни 6 йилга озодликдан маҳрум қилиш жазосига ҳукм килди. Мана икки йилдирки, 4 нафар вояга етмаган фарзандим билан қолиб, бир сафар у, бир сафар бу таниш ва нотаниш одамлардан садақа сўрашга мажбурман.\nҲатто шу ҳолатда ҳам милиция ходимлари менинг оиламни тинч кўйишмаяпти. 25 октябр куни хонадонимга бостириб кирган ИИВ ходимлари ҳатто оёқ кийимларини ҳам ечмай, хоналарга кириб кетишди ва ноқонуний тинтув ўтказишди. Бунда улар безбетларча шкафлар ва бошка уй жиҳозларини тепиб: «Бизда сенинг уйингни ёқиб юборишга ҳам рухсат бор», – деб бақиришарди. Ўша куни меникига акам ва укам (филология фанлари номзоди – Мухаммад Абдуллаев ва Аббос Абдуллаев) ҳамда жияним Абдурасул Абдуллаев (19 ёшда) лар келишган эди.\nМилиция ходимлари келганда улар меникида эди. Милиционерлар Аббос ва Абдурасулнинг кўлларига кишан солиб, мен билан бирга ИИВга олиб кетишди. У ерда биз билан ниҳоятда қўпол муомала қилишди. Мени ўзим умуман танимайдиган қандайдир одамларга қарши кўрсатма ёзишга мажбурламоқчи бўлишди. Мен уларга бу кишиларни танимаслигимни неча марта қайтарсам ҳам, улар мендан уларга қарши туҳмат қилишимни талаб қилишарди. Сўроқни Нишонбой Бегманов олиб борди.\nБироқ ундан аввал олдимга Сирож, Саидакбар, Ҳасан, Алишер, Баҳром ва Маратлар келиб, мени сўроқ қилишди. Улар мени сўкиб, ҳамма нарсани тан олишимни талаб қилишди. Айниқса Саидакбар мен билан жуда қўпол муомалада бўлди. У мени ўз хонасига олиб кириб, сўкканча сочимдан ушлаб, бошимни деворга бир неча бор урди. У мени узоқ вактгача қийнади. У жазавага тушганча шундай деб қичкирар эди:\n“Ҳозир эринг йўқ, калтаклайдиган одаминг йўк. Ёшинг нечада, ўзингга бир разм сол, кампирга ўхшайсан. Мен сенинг таъзирингни бераман, умуртқангни синдираман, имом Руҳиддин Фахруддиновнинг аёли Раҳима Аҳмадалиевага қилган ишимни киламан. Сен ҳам у билан бирга қамоққа тушасан. Қанақа ислоҳотлар бўлса ҳам, билиб кўйки, у озодликка чиқмайди. Сенинг эринг ҳам чиқмайди. Ҳаммангни турмада чиритамиз. Болаларинг етимхонага тушади. Тан олмагунингча, бу ердан чиқмайсан. Бўри кўзларингни ўйиб оламан, шунда тилга кирасан. Сенинг тарафингни ким олса ҳам, бутун дунёга қанча жар солсалар ҳам, ҳеч нарсага эришолмайсан”.\nУнинг бу қичқириғи шундай сўкиш ва ҳақоратлар билан бирга отилиб чиқаётган эдики, менимча, бунақасини ҳатто бандитларнинг оғзидан ҳам эшитилмаса керак. Гарчи Бегманов бизни кечаси соат 11 гача ИИВ да ушлаб турган бўлса-да, мен бошида буни қандайдир англашилмовчилик бўлса керак, деб ўйладим. Хато қилган эканман. 27 октябр куни ҳаммаси яна қайтарилди. Агар Бегмановнинг талабларига риоя қилинадиган бўлса, мен ИИВга ҳар куни келиб, индамай унинг ифлос сўзларини эшитиб ўтиришим керак экан. Мен у ерга боришга қўрқаман.\nИккинчидан эса, улар ўз таҳдидларини амалга оширадигандек туюлаяпти менга. Улар менга қарши жиноий иш сохталаштиришлари мумкин. Ҳозирда Алишер исмли терговчи мендан маҳалладан тавсифнома, болаларимнинг туғилганлик ҳақидаги гувоҳномаларидан нусхалар ва яшаш жойимдан маълумотнома олиб келишни талаб қилмоқда. Унинг айтишича, акс ҳолда, менинг устимдан ЖКнинг 242-моддаси билан жиноят иши кўзғатилар экан.\nМени ИИВдаги зўравонлар қўлига ташлаб қўймаслигингизни сўрайман. Оилам учун оғир бўлган шу кунларда нима килишим кераклигини маслаҳат берсангиз.\nҲурмат билан Манзура Абдуллаева. 30 октябр, 2003 йил.\nЖаноб ИИВ Тергов бошқармасининг бошлиғи, мамлакат президенти, Алматов, Қодиров, Халилов, Саидов (ва бошқалар) ва ниҳоят Сиздек давлат одамлари кишиларни Ўзбекистонда демократия борасидаги ишларнинг ўз жойида эканига ишонтирмоқчи бўлаётган бир пайтда, нима учун жаноб З.Алматовнинг ёнида, тўғрироғи, унинг шундоққина биқини остида мудҳиш жиноятлар содир бўлаётганини тушунтириб бера олмайсизми? Одамларни қийноққа солишмоқда, ҳақоратлашмоқда, обрўсини поймол этишмоқда. Ахир ёзувчи Эмин Усмон ва ҳуқуқ ҳимоячиси Шовриқ Рўзимуродовнинг ўлими Сизнинг одамларингизнинг ва шу жумладан, Сизнинг ҳам зиммангизда экани ўзингизга аён-ку.\n14 ноябр куни Каримов Шерзод (Манзура Абдуллаеванинг опасининг куёви), унинг укаси Музаффар ва онаси ИИВга сўроқ қилиш учун олиб борилдилар. Сўроқни М. Абдуллаевани қийноққа солган одамларнинг ўзи олиб борди. Улар Ш. Каримовдан турмуш ўртоғининг ўз холаси М. Абдуллаевадан Куръон таълими олганлигини ёзиб беришни талаб қилишди. «Қанақа оила билан қариндош тутинганингни тушунаяпсанми? Булар ахир ваҳҳобийлар, тоғалари – террорчилар-ку. Ўзи аслида биз бу ерга сени эмас, хотинингни олиб келишимиз керак эди», – дейишди сизнинг одамларингиз, жаноб ИИВ Тергов бошқармаси бошлиғи. Ш. Каримов Сизнинг туҳматчиларингизга, гарчи Манзура Абдуллаева ўзининг узоқ қариндоши бўлса ҳам, уни бор-йўғи икки марта кўрганини ва унинг ўз оиласидаги ҳеч кимга Қуръондан сабоқ бермаганини айтган.\nСентябр ойининг бошларида Музаффар Каримовнинг турмуш ўртоғининг ака-укалари Абдушукур ва Абдуманноблар қамоққа олинган ва улар ҳозирда Сизнинг одамларингизнинг даҳшатли қийноқлари остида кўрсатма беришмоқда. 7 ноябр куни ИИВга уларнинг онаси Зуҳра опа ва иккита опа-сингиллари олиб келинган. Улардан бирининг айтишича, ака-укалари таниб бўлмас даражада калтакланган ва майиб қилинган. Жаноб ИИВ Тергов бошқармаси бошлиғи, Сизнинг одамларингиз безбетларча Зуҳра опадан М. Абдуллаеванинг ўз қизларига Исломдан сабоқ беришганини ёзиб беришни талаб қилишган.\nЖаноб ИИВ Тергов бошқармаси бошлиғи, одамларингиз ўзларининг жиноий ҳаракатлари билан Ўзбекистон республикаси конституциявий тузумига тажовуз килаётгандек туюялмаяптими Сизга? Уларни ЎзР ЖКнинг 159-моддаси билан жиноий жавобгарликка тортишнинг вақти келмадимикин? Ўзингизга маълумки, бу иш билан МХХ ходимлари шуғулланиши керак. Лекин, биласиз, у ерда ҳам қийноқлар ҳамда муомала ва жазонинг бошқа ваҳшиёна, ғайриинсоний ёхуд камситувчи кўринишлари борасидаги аҳвол бундан яхши эмас.\nИИВ, МХХ, прокуратура ва «ўзбек судлов тизими» манфаатларининг ўзаро муштараклиги, кўринишидан, Сизнинг ходимларингизга ўз жиноий қилмишлари окибатсиз ва жазосиз колишига умид бағишлаётганга ўхшайди. Беҳуда умидлар. Тарих ҳамиша барча зўравонликларга ва ҳамма зўравон режимларга ўзининг адолатли баҳосини бериб келган.\nБизнинг кузатишларимизга қараганда, сўнгги пайтларда ИИВ ва МХХ тинч мусулмонларга қарши қатағоннинг янги босқичини бошлашаяпти. Ўзбекистон Инсон Ҳуқуқлари Жамияти бу жараённи мониторинг қилишга бор кучини сарфлайди ва бунинг натижаларини мамлакат жамоатчилигига ҳам, дунё демократик ҳамжамиятига ҳам маълум қилиб боради.\nИслом Каримов режимига содиқлик билан хизмат қилаётганлар, кўзингизни очинг! Равшан Муҳитдинов ва Алишер Шарофутдиновлар мисоли ҳар бирингизга сабоқ бўлиши керак! Мустабид тузумга хизмат қилиш ҳеч қачон яхшиликка олиб келмаган – буни тарих такрор ва такрор исботлаган. Халққа ёмонликни ортиғи билан қилиб қўйгансизлар. Ҳаётимиз ва фаолиятимиз ҳамма вақт бир текис кетаверади, деб ўйласангиз, катта хато қиласиз. Жиноятларингизни кўпайтирманг. Ҳозироқ эс-ҳушингизни йиғиб олинг. Акс ҳолда, навбат сизга ҳам келади. ХАЛҚ, ТАРИХ ва ЯРАТГАН олдида жавоб беришингизни унутманг! Ҳаётингизни, ўтмишингизни бир сарҳисоб қилинг ва этагингизни вақтида ёпинг!\nPowered by WordPress | Theme Designed by: r43dsxlfrs | Thanks to http://www.r4-3ds.fr/, http://www.3dslinkerss.com/ and http://www.r43dsofficiels.com/


Қазиш ишлари давом этади | Қозоғистон янгиликлари: Сўнгги хабарлар «Kazakh TV» каналида | Kazakh TV\nҚазиш ишлари давом этади\nОнг модернизацияси – маънавий янгиланишнинг асоси. Ўзига хос бўлган «Маънавий янгиланиш» дастур миллий хусусият асосига, ватанга муҳаббат ва миллий маданиятни хорижда кенг ёйишга йўналтирилган.\n«Маънавий янгиланш» дастури доирасидаги вазифалардан бири бугунги кунда Ҳозирги Қозоғистон ҳудудида топилган қадимий мақбаралар харобаларини ўрганишдир. Кўпсонли археологик топилмалар нафақат бой қозоқ маданиятидан, балки юксак ривожланган кўчманчилик тамаддунидан ҳам дарак беради. Бугун олимлар йилқичилик қадим номадлар хўжалик фаолиятининг асоси, деган хулосага келишди. Бўтай мозори ҳудудида топилган артефактлар отларни хонакилаштиришнинг тадрижий инқилобидан гувоҳлик беради.\nЗЕЙНОЛЛА САМАШЕВ, ТАРИХЧИ-АРХЕОЛОГ:\n- Бу улкан кашфиёт – қадимий Бўтай манзилгоҳи бутун дунёга тарихий маданиятимиз, заминимиз, давлатимизнинг юксак ўрни борлигини кўрсатади. Биз бундан жуда фахрланамиз.\nРеспублика шимолидан топилган артефактлар қадимий Қозоғистоннинг ривожланган цивилизацияси ҳақида сўзлайди. Улар одамзод томонидан отларнинг илк хонакилаштирилиши 6 минг йил аввал юз берганини исботлайди. Давлат раҳбарининг «Буюк даштнинг 7 қирраси» мақоласида жаҳонга чавандозлик маданиятини Буюк дашт тақдим этгани айтилган. Дарвоқе, бугунги кунда кўчманчилар мероси ЮНЕСКОнинг маданий мерос рўйхатидан жой олган.\nСАЯСАТ АМАНКУЛОВ, ЧАВАНДОЗ:\n- Боболаримиз айтганидек, от – йигитнинг қаноти, 6 ёшимдан от спорти билан шуғулланаман. Кўплаб пойгаларда иштирок этиб, юқори ўринларни эгаллаганман. Айни пайтда вазним ўзгарди, энди кокпар билан шуғулланмоқчиман.\nЧавандозлик маданияти тарғиботи, қайта тикланиши ва ривожида «Бутундунё кўчманчилар ўйинлари» муҳим роль ўйнайди. Ўтган йили спортнинг этник турлари бўйича халқаро мусобақалар Қирғизистонда бўлиб ўтганди. Турнир 82 давлатдан 2 ярим минг нафардан зиёд иштирокчини бир ерда жамлади. Иштирокчилар, шулар қаторида қозоғистонликлар ҳам, от спорти турлари бўйича баҳсларда биринчилик учун курашишди.\nЕРЕН ОСПАНОВ, МИЛЛИЙ СПОРТ ТУРЛАРИ АССОЦИАЦИЯСИ ВИЦЕ-ПРЕЗИДЕНТИ:\n- Кокпар, от устида кураш, нишонга отиш. От устида кураш бўйича бизда Осиё чемпионлари бор. Шунингдек, 80 километрлик масофадаги пойгада қатнашадиган йигитларимиз бор. Ҳозир уларни тайёрлаяпмиз. Улар яхши натижаларни кўрсатишяпти.\nШу тариқа, асосида кўчманчи халқларнинг миллий ўйинлари ётган мусобақалар минтақадаги чавандозлик маданиятининг бой меросини намойиш қилади.


Қайинсинглим сабаб оилам бузилиш арафасида...” - 26 Марта 2016 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2016 » Март » 26 » Қайинсинглим сабаб оилам бузилиш арафасида...”\n"Юрагимда сақлаганларим...” Ушбу саҳифамизга бугун мактуб йўллаётган мухлислар сони бисёр. Кимдир шунчаки қалбидаги оғриқларини бекитиб юрса, баъзилар бошқаларга озор етмаслиги учун дилида оғир юкни асраб юради. Исмини сир тутишимизни сўраган тошкентлик мухлисамиз ҳам ана шундай залворли юкни кўнглида яшириб юрганлардан...\nҲар бир рўзғорда кўйди-чиқди, ғиди-биди бўлади. Бекорга илгаригилар "Эр-хотиннинг уриши — дока рўмолнинг қуриши” дейишмаган. Чунки эр-хотин айтишади, уришади, ярашади. Афсуски, турмуш ўртоғим билан бу сафарги жанжалимиз чуқурлашиб кетди. Энди икки фарзандим етим бўлишидан чўчий бошладим. Шу сабаб, сизларга мактуб ёзишга мажбур бўлдим.\nҲаммаси якка-ю ёлғиз қайнсинглимга совчи келган кундан бошланди. Ўша куни ҳамма уйда эди. Қайнонам яхши билган, ҳавас қилиб юрган хонадондан қизини сўраб келишгани кутилмаган ҳол бўлди.\n— Чаққон-чаққон ҳаракат қилинг. Ҳамма нарса кўнгилдагидек бўлсин. Бу оила жуда дидли ва маданиятли. Тағин уялиб қолмайлик.\nМен югуриб-елиб хизмат қила бошладим. Дарров дастурхон ёзиб, таомга уннаб кетдим. Қайнонам ҳар ошхонага келганида эътиборли бўлишимни, ошим яхши чиқиши кераклигини тайинлаб кетарди.\nҚайта-қайта айтилган бу таъкид юрагимга ҳадик солди. Хавотир билан қозонга қараб-қараб қўяман. Яхши чиқаётгани кўриниб турган бўлса ҳам безовталанаман.\n— Нега бунча, типирчилайсан? Тинчликми? — деди турмуш ўртоғим кулиб. — Худди сенга совчи келгандек ҳаяжонланасан.\n— Ойим эътиборли бўлинг, дегани сари қўрқа бошладим, шекилли, — дедим кулиб.\n— Хавотир олма. Қачон сенинг ошинг ёмон чиққан? — деди у кўнглимни кўтариб.\nШу пайт уй телефонимиз жиринглади. Телефон аппаратимиз иккита бўлиб, параллел эди. Бири меҳмонхонада, иккинчиси ҳаммамиз ўтирадиган уйда. Аксига олиб, ҳаммамиз ўтирадиган уйдаги аппаратнинг гўшагидаги микрофон бир неча кун олдин бузилган, бизнинг гапимизни қўнғироқ қилган киши эшитмайдиган бўлиб қолганди. Аммо суҳбатдошингизнинг сўзлари аниқ-равон эшитилади.\n— Оббо, уйга совчи келганда ҳам телефон жиринглайдими? — кулди турмуш ўртоғим. — Ойим олишга мажбур эди.\nОйим эса аввалига телефоннинг бузуқлигини ёдидан чиқарди, шекилли, жавоб бермади. Бир жиринглаган аппаратнинг сира уни ўчай демасди.\n— Телефонга жавоб беринглар, — деб қўйди қайнонам ўтирган жойида.\nОлганимиздан нима наф? Гаплаша олмаймиз-ку! Шунга жим туравердик. Ўлгур, тағин жиринглай бошлади. Охири қайнонам олишга мажбур бўлди.\n— Кечирасиз, адашиб тушдингиз... — дегани эшитилди кейин.\nАммо телефон яна ўз овозида "бақира” бошлади.\n— Атай қилгандек бўляпти. Совчилар кетса, ойимдан гап эшитаман, битта телефонни тузатиб қўймаганим учун роса койийди, — деди эрим кайфияти тушиб.\n— Ким? Нима деяпсиз? Адашдингиз... — деди қайнонам кайфияти бузилган бўлса-да, қувноқ гапиришга ҳаракат қилиб. Сўнг мени чақирди.\nМен меҳмонхонага юра туриб, эримнинг бу томондан гўшакни олганини кўрдим.\n— Яна "смс” юбордингми? Ўв-в, мен сенга неча марта айтай, оилам бор деб! — нариги томондан эркак кишининг ўдағайлагани эшитилди.\n— Адашдингиз, — дедим эримнинг эшитиб тургани ёдимга тушиб, баттар довдираганча.\n— Қанақасига адашаман! Ўзинг берган рақам. Атай уйингга қиляпман! Ойингмиди, бояги? Ҳаммасини айтдим. Ўзингча, билдирмасликка оляпсанми, энди! Ярим тунда ҳам атай телефон қилдингми? Хотиним билан уришишимни истагансан-да, а? Сендан қутулиш мумкинми, ўзи? Айтиб қўяй, агар яна бир марта безовта қилсанг, тўғри уйингга бораман!\nШу билан гўшакнинг тарақлаб қўйлигани ва "ту-ту”лаган овоз келди. Қотиб қолдим.\n"Ким эди у? Нега бунақа деди?” ҳайрат ва даҳшат ичида ошхонага келдим. Бу ерда эрим ранги-рўйи ўзгариб, важоҳат билан кутиб турарди.\n— Ким у? — деди эрим бирдан ёқамдан олиб.\n— Билмасам... Танимайман... — дедим қўрқиб.\n— Ўлдираман! Уни ҳам, сени ҳам. Ўз қулоқларим билан ҳаммасини эшитдим. У сени билиб, овозингни таниб аниқ-тиниқ гапирди. Шукр қил, уйда совчилар бор. Бўлмаса, ҳозироқ ўлдирардим! Улар кетсин, ҳаммасига жавоб берасан!\nПаловим яхши чиқиш-чиқмаслиги ҳам унут бўлди, менга. Бор хаёлим телефондаги одамга кетди.\n"Ким у? Нега унақа деди? Нима учун бизнинг уйга телефон қилди? Ҳазиллишдими? Ҳазиллашадиган қандай танишим бор? Аммо ким ҳам оилали аёлга бундай ҳазил қилишга ботинади. Бунақа жаҳл ва ғазаб билан ҳазил қилган одам гапира олмайди. Адашган! Ҳа, адашган. Лекин буни қандай исбот этаман?”\nҲеч қанақа айбим бўлмаса-да, қўрқа бошладим. Совчилар кетгунича ич-этимни едим. Улар кетиши билан эса уйда қиёмат қўпди. Эшитган сўкиш ва ҳақоратларимдан илон пўст ташлар, еган калтакларимдан эса...\nШу ҳолда икки болам билан ота уйимга қайтиб келдим. Алам қилгани эримнинг болаларимдан ҳам шубҳалангани бўлди. Ўзига қўйиб қўйгандек ўхшаш ўғилларидан наҳот тониш шунчалар осон?\nАламдан дунёга сиғмай кетдим. Ҳаммасини, ўзимнинг бегуноҳлигимни исботлашга киришдим. Ўша куни қўнғироқ қилган кишининг рақамини билиш учун тегишли идорага бордим.\n— Уй кимнинг номида, телефон кимнинг номида бўлса, ўша ариза билан мурожаат қилиши керак, — дейишди улар.\nҚайнонамга қўнғироқ қилдим.\n— Невараларингиз учун ҳам бир бор менга ишонинг. Мен хиёнат тугул, буни хаёлимга ҳам келтирмаганман. Илтимос, ўша одамнинг рақамини топайлик, учрашайлик. Оилам бузилаётганини ўзим айтаман. Ўғлингиз билан гаплашсин! У ҳам одамдир, тушунар... — дедим йиғлаб-сиқтаб.\n— Бўлар иш бўлди. Энди сабр қилиб туринг. Қайнсинглингизни фотиҳа қилмоқчимиз. Тўй ўтгунча тишингизни тишингизга босиб туринг. Яна жанжал сабабини ҳам ҳаммага жар солманг. Кейин ўзим ҳаммасини аниқлайман.\n— Ойи, қизингизнинг фотиҳа тўйида бўлмайманми? Унгача, шундай юравераманми?\n— Сабр қилинг энди. Бир ҳафта қолди. Тўй олди ғавғоларни қўзғамай туринг. Совчилар айниб кетмасин...\nҲеч нарсага тушунмадим. Менинг оилам тикланиши қайнсинглимнинг тўйига қандай таъсир қилади? Наҳот, қайнонам ҳам мендан гумон қиляпти?\nЎйлаб ўйимга ета олмайман. Ҳаммадан нажот излайман, ҳаммадан ёрдам кутаман. Қани бир ёруғ нур кўринса...\nЙиғлайверганимга онам чидай олмабди. Менга билдирмай, ўзи ишга киришибди. Ўша телефон билан боғлиқ ташкилотга бориб, бир аёлга ҳаммасини айтиб берибди. У аёл ўша санадаги уйимизга қилинган қўнғироқлар рўйхатини чиқариб берибди. Бор-йўғи учта рақамдан қўнғироқ бўлган экан. Мобиль телефонлар туфайли, уй телефонлари ҳам анча тинчиб қолган-да!\n— Мана, тушдан сўнг мана бу рақам кетма-кет уч бор қўнғироқ қилган. Шунга қилаверинг. Қолган биттаси тонгда, кейингиси кечки пайт. Ўша эркак аниқ шу рақамдан қилган, — дебди ҳалиги аёл ҳам онамга кўмаклашиб.\nОнам дарҳол ўша рақамга қўнғироқ қилибди. Эркакка бор гапни айтибди. Ўшанда аслида кимга қўнғироқ қилганини, адашиб тушган бўлса, бориб бизнинг уйга тушунтиришини, йўқса, менинг икки болам етим бўлаётганини тушунтирибди.\n— Хола, мен адашиб тушганим йўқ. Кейин мен ўша куни у уйнинг келинини эмас, қизини телефонга сўрадим. Ўша уйнинг қизи билан бир пайтлар танишиб қолганман. Энди эса у мени тинч қўймаяпти. Унинг дастидан менинг оилам ҳам ҳаловатини йўқотди. Ҳали "смс” юборади, ҳали хотинимга қўнғироқ қилади. Қайси аёл чидайди бунга? — дебди эркак.\nБуни онам менга иккилана-иккилана айтди. Жаҳлим чиқиб ўша заҳоти эримга қўнғироқ қилмоқчи бўлдим.\n— Шошма! Ўйлаб кўр. Эринг бунга ишонадими? "Ўша эркак билан яна гаплашиб, тил бириктиргансан, энди синглимни ёмон отлиқ қилмоқчимисан?” дейиши ҳам мумкин-ку! Қайнонанг ҳам, қайнсинглинг ҳам ўзини ёмон отлиқ қилгиси келмайди. Сабр қил. Бир йўли топилар?\n— Қанақа йўл? Бораман эримнинг олдига! Бирга бориб, ўша эркакнинг ҳам телефонини текширтирамиз. Кўради, ким қўнғироқ қилгани-ю, ким ёзишганини. Ҳея нарсадан ҳеч нарса йўқ айбдор бўлиб қолавераманми? — чидай олмадим мен.\n— Бунча шошилмасанг! Биттаю битта синглисининг сири фош бўлса, тўйи қайтади. Кейин қайнонанг сени тинч қўядими, эринг-чи? Оиланг баттар бузилади-ку! Нега бу томонларини ўйламайсан? Нега бунча калтафаҳмсан?\nБу гаплардан сўнг чиндан ҳам ўйланиб қолдим. Нима қилай? Қандай йўл тутай? Наҳот, қайнонамнинг бу гаплардан хабари йўқ? Наҳотки, қайнсинглим бир оғиз "Келинойимнинг айби йўқ”, дея олмаяпти?\nБиламан, у ҳам ота-онасидан, акасидан қўрқаётир. Лекин жиянларининг тақдири ўйлантирмаяптими?\nБошим қотиб қолди. Мана, бир ойдирки, шу оғир дардни ичимга ютиб ўтирибман. Менга маслаҳат беринг. Қандай қилсам, сих ҳам куймайди, кабоб ҳам. Нима қилсам, ҳам оилам тикланади, ҳам қайнсинглим бахтли бўлади?\nКатегория: HIKOYALAR / ХИКОЯЛАР | Просмотров: 717 | | Рейтинг: 0.0/0


Ўзбекистонга илк мобил ПЗР лабораторияси олиб...\nЎзбекистонга илк бор кўчма мобиль ПЗР лабораторияси олиб келинди. У бир суткада 1,5 минг кишида коронавирусга ПЗР текширувини амалга ошириш имконини беради. Бу ҳақда ССВ хабар бермоқда.\n— Ҳозирги кунда мамлакатимизнинг турли ҳудудларида 200 га яқин турғун ПЗР лобораториялари мавжуд, — дейди Республика Санитария-эпидемиологик осойишталик ва жамоат саломатлиги хизмати бошлиғи Баҳодир Юсупалиев. — Аммо бу чекка ва олис ҳудудлар аҳолисини тўлиқ қамраб олишда баъзи муаммоларни юзага келтираётганди. Шу боис, бугун келтирилган кўчма мобиль ПЗР лабораторияси ва эмлаш пункти юртимизнинг исталган ҳудудига бориб, коронавирус таҳлилларини ўтказиш имконини беради. Яна бир аҳамиятли жиҳати, мазкур замонавий техника воситалари ёрдамида ПЗР тести натижаларини 1 соат муддатда олиш мумкин.\nҚайд этилишича, кўчма мобиль лаборатория 2020 йилда Германия халқаро ҳамкорлик жамияти ва OPASCA GmbH кўмагида ҳаётга татбиқ этилган «Германия ҳукуматининг Ўзбекистон Республикаси соғлиқни сақлаш тизимига техник ва ташкилий ёрдами» лойиҳаси доирасида юртимизга келтирилди. Унда аҳоли ва тиббиёт ходимлари бригадаси учун барча қулайликлар мужассам.\nМобиль ПЗР лабораторияси дастлабки фаолиятини Самарқанд вилоятининг чекка ва аҳоли сони кўп бўлган ҳудудларидан бошлаши кутилмоқда. Фуқаролар мазкур лабораторияда коронавирусга бепул тест топширадилар.\nЖамият 02/08, 19:00\nҲодиса 03/05, 08:58\nҚашқадарёда ПЗР-тести натижаларини сохталаштириб сотаётган клиника раҳбари ушланди


Таклифлар, таклифлар…нега жамият уларни салбий қарши...\n15.03.2019 10:12 0 1299\nДунёнинг ишлари қизиқ. Битта таклиф айтиб, интернет сегментида «юлдуз»га айланса бўладиган даврга ҳам етиб келдик. Аввал журналистлардан бири ойларнинг номини ўзбекчалаштиришни таклиф этди, кейин бир четига пойтахтни кўчириш масаласи «қистирилган» ижод намунаси чоп этилди. Чет элда таълим олаётган йигитлардан бири эса юрт номини алмаштириш масаласини ўртага ташлади. Туман кенгаши депутатининг вояга етмаган фарзанди бор аёлларнинг хорижга чиқишини чеклаш борасидаги мулоҳазаси эса «фикрий жангчилар»ни икки фронтга бўлиб юборди. Шу-шу бўлди-ю, тармоқ фойдаланувчиларига бир неча кунлик гап топилди, мазкур фикрлар ортидан аччиқ-тизиқ сўзлар айтилди.\nХўш, бугунги жамият нега таклифларнинг аксариятини қаҳр-ғазаб ва истеҳзо билан қарши олмоқда?\nБир фойдаланувчи тили билан айтганда «ой номларини ўзгартирсак, кунларимиз бошқача ўтадими, ёхуд мамлакат номини ўзгартирсак, ижтимоий-иқтисодий муаммолар барҳам топадими?»\nЭътибор берган бўлсангиз, юқоридаги таклифларнинг аксариятига оддий халқ тугул зиёлилар, жамиятнинг илғор қатлами ҳам қўллаб-қувватламади. Чунки таклифлар оддий ҳаётимиз аслиятидан узоқ, бугунги давримизга ҳамоҳанг эмас.\nАйрим мактаб ўқувчилари ҳалиям ярим авария ҳолатидаги мактабларда ўқияпти, деҳқон-фермерлар, тадбиркорлар ўз ишларини ривожлантиришда бюкоратик тўсиқларга дуч келмоқда, минглаб қишлоқда аҳоли газсиз, электрсиз, қисқаси, қулайликларсиз яшамоқда, нарх-навонинг ошиши давом этмоқда, таълим қолоқ, бошқалар интернет орқали бор юмушини битириб олаётганда биз «маънавият соати» ўтиб ёшларни унга қарши қайрамоқдамиз… Шунча муаммо турганда юқоридаги таклифлар албатта ёқмайди-да!\nИнглиз ёзувчиси Жонатан Свифтнинг «Гулливернинг саёҳатлари» асарининг учинчи қисмида бош қаҳрамон олимлар мамлакати Лапутага саёҳат қилади. У бу ерда вақтини беҳуда ихтиролар ва ғояларга сарфлаётган кишиларни кўради. Масалан, биттаси уйни пойдевор қисмидан эмас, томдан бошлаб қуришни, яна бир олим бодрингдан қуёш энергиясини олиш ва қиш совуқроқ келганда ундан фойдаланишни таклиф этади. Свифт шу ўринда бадиий тўқима орқали умрини беҳуда ишларга сарфлаётганларни танқид остига олади.\nБизнинг ҳолатимиз ҳам шунга яқинроқ. Жамият ўтиш даврининг мураккаб босқичларини бошдан кечирмоқда ва кунора томдан тараша тушгандек, «таклифлар» чиқиб турибди.\nАслида, бизда муаммолар ва улар юзасидан берса бўладиган таклифлар жуда кўп. Масалан, таълимдаги муаммоларни ечиш ва бир жойда депсиниб турган тизимни ривожи учун озгина бўлса ҳам ҳисса қўшиш. Эсимда, бир ташкилотчи интернет сайтларида «келинг, таълим ривожи учун таклиф берайлик» қабилида фикрлар ёзди. Аммо фирк оммалашмади. Қўполроқ айтганда, омма бу масала юзасидан «пинагини ҳам бузмади».\nМазкур масала охирида қандай якун топди, билмадим-у, жамоатчилик орасида таълим борасидан бирор жўяли таклиф чиққанига кўзимиз тушмади. Демак, ичи бўш, трендда бўлиб, бир ойда ёддан кўтариладиган таклиф ва мулоҳазалар учун ўзимиз ҳам айбдор эканмиз-да. Уларни шунчаки эътиборсиз қолдириб, муҳокамага сабаб бўлишини олдини олиш мумкин эди-ку.\nЯхши таклифлар ҳам йўқ эмас: ўтган йили машҳур блогерлардан бири ўз мақоласида ёшларнинг бошини бирлаштиришга бош-қош бўлган ташкилот яккаҳокимлигини танқид қилиб, бу соҳада хилма-хиллик, турфа ғоялар афзаллигини айтиб ёшлар ташкилотларини кўпайтиришни таклиф қилганди. Шундан бери бу ғояни ривожлантирадиган, тўлдирадиган чиқиш бўлмади.\nЭнг ёмони шу таклифлар муаллифларининг «шоир, журналист, академик, депутат» эканлиги кишини ўйлантириб қўймоқда. Ушбу «қовун тушириш»лар бу соҳа одамларига нисбатан ишончсизликни келтириб чиқармайдими?\nХуллас, гапирса гап кўп, вақт эса ўтиб бормоқда. Биз эса бўлган-бўлмаган мулоҳазалар билан таклифларни муҳокама қилиб бормоқдамиз. Аксарият муносабатимиз истеҳзо ва кулгидан нарига ўтмаяпти.\nХўш сиз-чи, ўқувчи? Нима таклиф берасиз?


Падаркуш - Darakchi\nМУТОЛАА 25.12.2018, 10:41\nУ ўғлининг ўқишига пул тўлаш учун олис ўлкаларга бориб ишлади. Совуқ, зах конда оғир меҳнат қилди. Ўғли институтни тамомлаб, шаҳарда қолди. Ота ишни давом эттиришга мажбур бўлди. Унинг топган пулларига ўғил уй сотиб олди.\nОта қишлоққа қайтганида соғлиғидан анча путур кетган эди. Юзи рангпар тус олган, ўпкаси қаттиқ шамоллаган эди. Узоқ даволанса-да, кор қилмади: совуқ ва зах ишини қилиб қўйган экан. Қишлоқдаги шифокорлар, шаҳарга бориб даволанинг, дейишди. Бироқ кекса беморнинг шаҳарда шифо топиши ҳам қийин бўлди. Унинг нафас олиши тобора оғирлашар, тез-тез чарчаб қоларди.\nЎғил каттароқ ишга ўтган эди. Отасининг саломатлигидан кўра вақтни ўйлаб сиқиларди у. Бечора қария навбатдаги врач ҳузуридан чиққанида ўғил қўл телефонида асабийлашиб гаплашаётганди. Ота кўзлари жавдираб кутиб турди. Ўғил гаплашиб бўлиб, қовоғини уйиб қаради. Ота даволаш учун катта пул кераклигини айтганида, у тутақиб кетди. Қаттиқ сўкинди. Кимни ҳақорат қилгани номаълум, аммо отасининг кўзларига қараб ҳақорат қилган эди у.\nОтани йўтал тутди. Аслида кўз ёшларини яшириш учун ёлғондан йўтала бошлаган эди. Кечга бориб, унинг жони узилди. Агар ўлимига касаллик сабабчи дейилса, у ҳали бироз яшаши керак эди.\nМуаллиф: Анвар Намозов 1970 йил Сурхондарё вилоятида туғилган. 1993 йилда Самарқанд Давлат университетининг ўзбек филологияси факультетини тамомлаган. Талабалик давридаёқ ижод намуналари “Ўзбекистон адабиёти ва санъати”, “Оила ва жамият” газеталарида чоп этилган. Университетни тамомлагач, “Зарафшон”, “Даракчи” газеталарида ишлаган. Бир талай мақолалари ва бадиий ижод намуналари “Ҳуррият”, “Моҳият”, “Бекажон”, “7х7”, “Парвона” ва бошқа вақтли матбуот нашларида ҳам эълон қилинган.\nАнвар Намозов Ўзбекистон Республикаси Президенти ҳузуридаги Давлат ва жамият қурилиши академияси тингловчиси ҳам бўлган. “Янги китоб” нашриётида фаолият кўрсатган. “Мен – кўринмас одам”, «Онаси ўпмаган йигит», «Жумбоқ», «Қиёфа ўғриси» ва “Нотаниш” китоблари муаллифи.


АҚШда икки миллиондан ортиқ кишининг COVID-19га чалингани аниқланди\nАҚШда коронавирус инфекциясига чалинганлар сони сўнгги маълумотларга кўра, икки миллиондан ошиб кетди.\nБир нечта штатнинг Соғлиқни сақлаш хизматлари май ойининг сўнги душанбасида нишонланган Хотира куни муносабати билан эълон қилинган дам олишлардан сўнг шифохонага ётқизилган коронавирусга чалинганларнинг сони ошганини маълум қилди.\nАризона штатида 10 июн куни рекорд даражада COVID-19 чалинганлар сони ошгани маълум бўлди. Касаллар сонининг ошиши Хотира кунидан сўнг қайд қилинмоқда.\nКарантин чоралари биринчилардан бўлиб юмшатилган Техас, Флорида ва Шимолий Каролина штатларида хам рекорд даражада COVID-19 касаллари қайд қилинди.\nДжонс Хопкинс университетининг маълумотига кўра, АҚШда COVID-19 га чалинганлар сони 2 000 464га етди. Мамлакатда 113 минг кишининг коронавирусдан вафот этгани қайд қилинди, бу жаҳонда қайд қилинган COVID-19 билан боғлиқ ўлимнинг чорак қисмидир.\nБу маълумотлар Жаҳон Соғлиқни сақлаш ташкилоти инфекциянинг маркази Лотин Америкасига кўчгани борасидаги баёнотидан кейин берилди. Айни дамда Лотин Америкасида 70 мингдан ортиқ киши янги турдаги коронавирус қурбонига айланди.


Эрон олий ўқув юртлари билан танишамиз\nТаъкидлаб ўтганимиздек, Эронда олий таълимотлар бериш заминасидаги янги ўзгаришлар милодий 19 асрда дунёнинг илмий ўзгаришлари билан бир вақтда бошланади. Эрон жамиятидаги олимлар, хайрия аҳли ва янгича тафаккурга эга бўлган кишилар Ғарб рўпарасида ҳамда унинг тезлик билан ривожланиб бораётган тамаддунини мушоҳада этган бир ҳолда мавжуд бўлган суннатий таълим бериш усулларини қайта кўриб чиқиш ва дунёнинг янги илм ва тажрибаларини қишлоқ хўжалик соҳаларини ривожлантиришда ҳам фойдаланиш пайидан бўлишади. Янги илм- фанлар ва маҳоратларни ўрганишга бўлган эронликларнинг қизиқиш ва эҳтиёжлари уларни янги билим ва техникаларни ўрганишга ундади, токи улар ушбу янги билимлар орқали ўзларининг бой ва қадимий бўлган илмларини янада ривожлантиришсин. Ушбу мақсадда 19 асрнинг бошларида айрим кишилар янги билим ва фанларни ўрганиш учун чет элларга юборилди. Мазкур заминада бўлган саъй-ҳаракатлар ҳарбий, тарих, математика, астрономия, география ва сафарномага оид китобларнинг таржималари билан бошланди ва 19 асрнинг иккинчи ярмида Амир Кабир ташаббуси билан Эронда “Дорулфунун” таъсис этиш билан якунланди. Ушбу дорулфунун янги йўналишда бўлган биринчи таълим бериш маркази эди ҳамда Россия ва усмонийларнинг янгича таълим бериш тажрибалари асосида ташкил этилган эди.\nЭронда таъсис этилган “Дорулфунун” ҳижрий-шамсий 1231, милодий ҳисоб билан 1852 йилда 30 нафар талаба ва Австриядан келган 7 нафар ўқитувчи ҳамда Францияга бориб ўқиб келган бир неча таржимон билан фаолият бошлайди. Вақт ўтиши билан ушбу “Дорулуфунун” физика, химия ва фармацевтика лабараториялари ҳамда чопхона, кутубхона ва ошпазхона билан таъминланади. Мазкур таълим марказида ўтказилган биринчи кундаги дарс пиёда аскар тўғрисида эди ва кейинчалик бошқа соҳаларни ўргатиш дарслари ҳам унга қўшилади.\nДорулфунунда пиёда ва отлиқ аскарлари, артиллерия, муҳандислик, тиббиёт, жарроҳлик қилиш, дорусозлик, минералогия каби соҳалар бўйича дарс берилади. Аммо француз тили, табиий фанлар, математика, тарих ва география бошқа барча соҳалар билан бирга ўқитиларди.\nКейинчалик Эрон “Дорулфунун”ида инглис ва рус тиллари, рассомчилик ва мусиқа ҳам таълим дастурида ўрин олади.\n”Дорулфунун”нинг гўзал дарвозасини эронлик машҳур меъмор Лурзода ясаган ва унинг пештоқидаги кўзни қамаштирувчи хатларни Амирулкитоб номи билан машҳур бўлган Абдулҳамид Маликулкаломий ёзган.\n”Дорулфунун”нинг муҳим аҳамиятини шундан ҳам билса бўладики, унинг раислари мамлакатнинг етук сиёсий шахсиятларидан сайланарди. Бу орада Носириддиншоҳнинг амакиси Эътисод Салтана ва Ризоқулихон ушбу олий ўқув даргоҳини намунали даражада бошқарган раислардан ҳисобланишади. Уларнинг раҳбарликлар қилиш даврида “Дорулфунун” равнақ ва ривож топган.\nҲозирги даврда ҳам ушбу Дорулфунун Таълим ва тарбия тадқиқот мажмуаси қошида “Таълим ва тарбия ҳужжатлари маркази ва хазинаси” номи билан тадқиқот ва маданий фаолиятларни амалга оширмоқда.\nДорулфунун олий мактабининг таъсис этилишидан қарийб ўн йил ўтгач, Қожор асри бўлган Эронда Табризнинг “Рушдия” бошланғич мактаби ташкил этилади. Бир оз вақт ўтганидан кейин “Биржанд Шавкатия мадрасаси” таъсис этилади. Бу янгича усулда таъсис этилган Эрондаги учиничи мактаб эди. Унинг ортидан “Шавкатия” мактаби, “Дашти баёзи Неҳбандон”, “Сарбеша”, “Хусуф” мадрасалари ва “Шавкатий” номли қизболалар мактаби очилади. Қисқа муддат ўтганидан кейин милодий 1885 йилда “Низом” ва 1899 йилда “Сиёсий фанлар” мактабларига ўхшаган олий ўқув марказлари ва муассасалари ташкил этилади. Ушбу олий ўқув юртларининг барчаси ўша вақтдаги Эрон Ташқи ишлар вазирлигининг назорати остида фаолият бошлашган эди ва ушбу вазирлик томонидан бошқариларди.\nҚожория салтанати инқирозга учраб, Паҳлавий сулоласининг ҳукмронлиги бошланганидан кейин псевдо –модернизацияни урғулаш натижасида Ғарб тамаддунининг таъсири юзага келаверади ва шамсий 1305 йилда Теҳрон университетини ташкил этиш фикри Миллий Кенгаш Мажлиси депутати доктор Синкнинг Саййид Муҳаммад Тадайюн билан қилган музокаралари чоғида пайдо бўлади. Бир неча вақтдан кейин, шамсий 1311, милодий ҳисоб билан 1932 йилда америкаликларнинг коллежи таъсис этилади. Бир неча йилдан сўнг ушбу коллеж “Албурз” номланган мактабга айлантирилади. Америкаликлар коллежи Ню-Йорк университети орқали Эронда фаолият юритиш рухсатномасига эга бўлади.\nАмерикалик доктор Самуэл Мартин Жордан ушбу пре-университет муассасасининг ривож ва равнақида салмоқли ҳисса қўшган шахслардан бири эди. Шу сабабдан баъзилар уни Эронда янгича таълим беришнинг отаси деб аташади.\nТеҳрон университетини таъсис этишдан олдин Эрондаги илмий марказлар бир-бирларидан жудо ва тарқоқ бўлган бир ҳолда фаолият кўрсатишарди. Бироқ шамсий 1313, милодий 1934 йилда мамлакатдаги олий мактабларни бир ҳудудда марказлаштириш ва Эронда олий таълимотлар сутунларини мустаҳкамлаш мақсадида Теҳрон университети таъсис этилади. Ушбу университет “Дорулфунун”, “Сиёсий фанлар” ва “Тиббиёт”мадрасалари, “Қишлоқ жўжалиги ва ҳунармандчилиги” ва “Меъморчилик” олий мактаблари, “Музаффар қишлоқ хўжалик мадрасаси”, “Ҳунармандчилик ва санъат мактаби”, “Ҳуқуқ олий мактаби” ва Теҳрондаги бошқа олий таълим бериш марказларини бирлаштириш натижасида Теҳроннниг ҳозирги “Лола” парки жанубидаги гўзал боғда ташкил этилади ва фаолият бошлайди.\nТеҳрон университети Франция олий ўқув юртларининг намунаси асосида лойиҳалаштирилган ва Теҳрон университети бинолари франциялик муҳандислар лойиҳалари асосида қурилади.\nТеҳрон университети таъсис этилиши билан Эрон олий ўқув юртлари ушбу университет, Ҳарбий университет ва Ободондаги Нефт институти орқали идора этиларди. Ҳатто шамсий 1325, милодий 1946 йилдан кейин Табрез, Исфаҳон, Шероз, Машҳад ва Аҳвоз шаҳарларида янги университетлар таъсис этилган бўлсада, милодий 1951 йилларгача бошқарув аввалги уч университетнинг қўлида эди.